
AR  FIN  Y  TRAETH. 


i. 


Ar  fin  y  traeth,  ar  oleu  leuad, 

Ymlynai  rhiain  ugain  oed; 
Ei  bron  oedd  brudd  am  gwch  ei  chariad, 

A  brig  y  llif  yn  lleithio'i  throed; 
Ond  cyn  bo  hir  clybuwyd  canu 

Am  Wenno  fwyn  o  donnau'r  aig; 
Ac  yn  y  man  bu  swn  cusanu 

A  chwedlau  serch  ar  lwybrau'r  graig. 


II. 


Ar  fin  y  traeth,  ar  nos  wylofus, 
Gweddiai  gweddw  ar  yr  Iôr : 

*'  O,  f'Arglwydd,  cofia  mor  anghofus 
O  bryder  enaid  mam  yw'r  môr!" 

Ond  gwaedd  y  don  a  rhu'r  taranau 
Ni  pheidiodd  funud  ar  ei  chlyw; 

A  hedodd  mellten  dros  y  glanau — 
A'r  weddw  unig  mwy  nid  yw! 


iii. 

Ar  fin  y  traeth,  ar  fore  tawel, 

Ni  pheidiai  chwerthin  croew'r  plant 
A  chanai  ysbryd  hoew'r  awel 

Alawon  tirion  ar  bob  tant; 
Ond  cyn  y  nos  daeth  llongau  estron 

O'r  gorwel  pell  gan  dduo'i  fron; 
A'r  dduaf  nos,  i  lawer  Brython, 

Fu'r  aer  yn  ing  y  nawfed  ton! 


IV. 


Ar  fin  y  traeth,  mewn  anhawsterau 

Enillaf  hyfder  gyda'r  aig; 
Ar  fin  y  traeth,  mewn  gorthrymderau 

Enillaf  gryfder  gyda'r  graig; 
Ac  ar  y  traeth  ca'm  bron  wywedig 

Ymroi  yn  llwyr  i'r  Duw  a'i  gwnaeth 
A  nefol  fwyn  fydd  cysegredig 

"  Oleuni'r  hwyr,"  ar  fin  y  traeth! 

COLLI'R   OENIG. 


Ryw  fore  tlws  yn  Ebrill, 

A'r  hedydd  ar  ddi  hun, 
Mi  welais  oenig  fechan,  hofí, 

Ar  dalar  lâs  yn  Llŷn; 
O !  'roedd  hi'n  oenig  anwyl, 

A'r  ienga  'mhlith  yr  wyn, 
A  hir  y  bum  ar  gamfa'r  cae 

Yn  caru'r  fechan  fwyn. 


Ond  wele  lam  esgeulus 

Yn  clwyfo'r  hoew'i  gwawr,  _ 
Ac  wele  gri  drwy  flodau'r  drain — 

Anghofia'i  byth  mo'r  awr. 
Mi  ofnais  ar  fy  ngwaethaf 

Mai  gwywo  wnelai'r  hoff, 
Ond  cerais  hi  yn  daerach  fyth 

Pan  aeth  yn  llesg  a  chlofí. 

Mi  gesglais  dusw  briall 

A  swp  o  lygaid  dydd, 
A  phlethais  hwy  am  wddw'r  fach 

Dan  lanaf  wlith  fy  ngrudd ; 

Ond  methai  swyn  na  gweddi 
Gryfhau'r  anwylyd  wen, 

A  methwn  innau  ddeall  cân 
Y  gwcw  uwch  fy  mhen. 


Ar  hynny,  tua'r  dalar 

Daeth  gŵr  o  uchel  fri, 
Arafodd,  safodd  dan  y  drain 

Lle  gwaedai  'nghalon  i ! — 
Daeth  wedyn  at  yr  oenig, 

Dan  furmur — "  Na  lwfrha," 
Ac  yn  ei  freichiau  dygodd  hi — 

Garedig  Fugail  Da ! 

CASTELL  CRICCIETH. 


Clywsoch  son  am  Gastell  Criccieth 

Ar  y  graig  yn  miri'r  don, 
Gwyddoch  fod  ei  enw'n  deffro 

Hen  adgofion  lleddf  a  llon; 
Dim  ond  edrych  ar  ei  furiau 

Gyffry  ynof  hiraeth  byw; 
Oni  wylaf  ar  fy  nhelyn 

Wrth  ei  weled  ef  mor  wyw  ? 


Yn  ieuenctid  ei  ganrifoedd, 
Cadwai  ddrws  Eryri  wen, 

Gyda  baner  lanaf  Cymru 
Yn  yr  awel  ar  ei  ben. 


Clybu  lawer  cân  wladgarol 

Ar  delynau'r  oesau  gynt, 
Gyda  llawer  dolef  ingol 

Yn  ymrwygo  yn  y  gwynt : 
Gwelodd  firi'r  hen  wroniaid 

Pan  oedd  Cymru'n  Gymru  rydd, 
A  bu  'i  dyrau'n  help  i'r  dewrion 

Feirw'n  ddewr  yngwaetha'r  dydd. 


12  CANEUON  TRYFANWY. 


Rhaid  im'  garu  Castell  Criccieth 
Tra  bo  calon  yn  fy  mron, — 

Mae'i  adfeilion  wedi  aros 
Ar  y  graig"  yn  merw'r  don. 


O,  anwylaf  Gastell  Criccieth — 

Hen  oroeswr  oesau  pell, 
Boed  ei  feini'n  gysegredig 

Gan  delynau'r  oesau  gwell; 
Os  anghofir  ei  ogoniant, 

Ni  ddaw  Cymru'n  Gymru  rydd, — 
Gwaeth  na'i  furddyn  fydd  fy  nghenedl, 

Ac  ni  wawria  Cymru  Fydd. — 


Heddwch  iddo'n  swn  y  tonnau, 
Gyfaill  gwiw'r  Eryri  wen; 

Gwyn  fy  myd  pe  gwelid  eto 
Faner  Cymru  ar  ei  ben ! 

YN  AEL  Y  GARTH. 


Gwyddwn  fod  fy  mam  yn  gwywn, 

Rhaid  oedd  imi  wybod  hyn, — 
Onid  oedd  ei  gruddiau'n  curio, 

Onid  oedd  ei  gwallt  yn  wyn  ? 
Ond  yr  oedd  hi'n  dlws  ac  anwyl — 

Fyth  yn  mynd  yn  fwyfwy  mwyn, 
Ac  yn  rhodio'r  Glyn  mor  dawel — 

Gwywo,  gwywo  mor  ddi  gwyn. 


Gwyddwn  fod  ei  dydd  yn  darfod, 

Er  ei  dreulio  mor  ddi  nam; 
Pallai  gwawr  ei  llygaid  addfwyn, 

Blin  a  llesg  oedd  swn  ei  cham: 
Ond  ni  fedrwn  wybod  hynny 

Heb  ei  charu'n  fwyfwy  llwyr, 
Ac  ymlynu'n  hoffach  wrthi 

Dan  gysgodion  lleddf  yr  hwyr. 

Da  y  gwyddwn  fod  y  Nefoedd 
Yn  ei  galw  hi  ers  talm, — 

Goleu'r  Nefoedd  loewai'i  phrofiad, 
Seiniau'r  Nefoedd  lanwai'i  salm; 

Ond  i  weld  fy  mam  yn  cilio 

Methwn  i  ymbarotoi ; 
A  phan  giliodd,  O,  mi  deimlais 

Fod  fy  mywyd  innau'n  ffoi. 


Darfu'i  thaith,  mae'r  angladd  drosodd, 

Hûn  fy  mam  ei  hûn  o  hedd ; 
Syrth  y  manwlith  ar  y  gladdfa, 

Sua'r  awel  dros  y  bedd ; 
Ond  mae  'nghalon  i  bron  torri, 

Ofnaf  symud  hanner  cam, — 
O,  fy  Nuw,  bydd  gymhorth  imi — 

Buost  felly  erioed  i  '  mam. 

WYRES   Y   WERNLAS. 


Leuad  anwyl,  yn  dy  wenau 

Wylaf  heno  ddagrau'n  lli, 
Er  na  loewir  un  o'r  dafnau 

Gan  dy  wenau  glanaf  di ; 
Paid  a  digio  wrth  fy  wylo, 

Dal  i  rodio  glesni'r  nef ; 
Ac  os  medri  'nabod  Iolo 

Gwena  hefyd  arno  ef. 


Leuad  anwyl,  paid  a  digio, 

Dal  i  wenu  yn  dy  f ri ; 
Rhaid  i'r  galon  ddrylliwyd  wylo- 

Dyna  ydyw  'nghalon  i. 


Bum  yn  ieuanc  ac  yn  heini, 

Cenais  ganwaith  yn  dy  wên ; 
Ond  mae'r  gofid  ges  eleni 

Wedi  'ngwneud  cyn  pryd  yn  hên ; 
Trodd  fy  nhelyn  innau'n  alar, 

Mae  ei  thannau  i  gyd  yn  wy w ; 
Unig  ydwyf  ar  y  ddaear, 

Heb  fy  Iolo'n  methu  byw. 

Cerais  Iolo  drwy'r  blynyddau 
Gyda  phurdeb  cariad  merch; 

Ond  fe'm  siomwyd  i  ac  yntau — 
Eiddo  i  arall  oedd  ei  serch. 

Pwy  ddywedodd  wrtho,  druan, 

Fod  fy  ngharu'n  fai  neu  wall  ? 
Sut  y  medrodd  fynd  mor  fuan 

At  yr  allor  efo'r  llall? 
Beidiodd  rhywun  o'i  elynion 

Dwyllo'i  lygad — oedd  mor  glir  ? — 
Ofni'r  wyf  y  tyr  ei  galon, 

Fel  f'un  innau,  cyn  bo  hir. 

Melus,  melus  oedd  ei  gariad. 

Gwell  na'r  gwanwyn  yn  y  Glyn ; 
Ingol,  ingol  yw'r  ysgariad — 

O,  'r  ysgariad,  gariad  gwyn. 

Cerais  Iolo  'more  'mywyd, 

Yn  enethig  ysgafn  droed ; 
Cerais  ef  cyn  dyfod  adfyd 

I  ddifwyno  'ngrudd  erioed; 
Ni  feddyliais  iddo'm  gwadu, 

Rhoddais  iddo  'nghred  yn  llwyr; 
Ffyddlon  oeddwn  wrth  ei  garu. 

Ffyddlon  eto — Duw  a'i  gwyr ! 

Yn  ei  erbyn  ef  ni  chwynaf, 
Bydded  ddedwydd  yn  ei  ran; 

Gwena  dithau'r  "  newid  "  nesaf 
Arnaf  innau'n  erw'r  Llan. 


S-a 

YN   Y   BAD. 


1. 


Tyrd  i  rwyfo,  fwynaf  Wenno, 

Yn  y  bâd  i  fyny'r  lli; 
Gad  i'r  wawr  a'r  afon  wybod 

Mai  nid  chware'r  ydym  ni; 
Rhown  ein  goreu  ar  y  rhwyfo 

Tua'r  bryniau,  gyda'r  wawr; 
Pan  fo  clychau'r  hwyr  yn  canu 

Cawn  ddod  hefo'r  llif  i  lawr. 


Rhwyfwn,  rhwyfwn  ar  ein  goreu 
Tua'r  bryniau,  gyda'r  wawr; 

Pan  fo  clychau'r  hwyr  yn  canu 
Cawn  ddod  efo'r  llif  i  lawr. 


11. 


Oni  weli'r  lli  fel  arian 

Gylch  y  bâd,  a  hi'n  dyddhau  ? — 
Oni  theimli  wynt  y  bore 

Yn  ein  swyno  a'n  cryf hau  ? 

B 


18  CANEUON  TRYFANWY. 


Rhwyfwn,  rhwyfwn  ar  ein  goreu 
Cyn  daw  pwys  a  gwres  y  dydd ; 

Beth  mor  felus,  wedi'r  ymdrech, 
A  rhodianna'r  bryniau  rhydd! 


Rhwyfwn,  rhwyfwn  ar  ein  goreu, 
Dechreu'r  hirddydd  ydyw'r  wawr ; 

Pan  fo  clychau'r  hwyr  yn  canu 
Cawn  ddod  efo'r  llif  i  lawr. 


iii. 

Pam  na  fedrem  fyw  bob  amser 

Yn  y  bâd  ill  dau  ynghyd  ? — 
Oni  theimli  bellach,  Gwenno, 

Awydd  sanctaidd  newid  byd  ? 
Rhwyfo,  rhwyfo  gyda'n  gilydd 

Fyddai'n  wynfyd,  O  fy  mun; 
Ac  wrth  rwyfo,  fel  ym  mhopeth, 

Onid  gwell  yw  dau  nag  un  ? 


Rhwyfwn,  rhwyfwn  gyda'n  gilydd, 
Ac  yng  ngolud  gwenau'r  wawr; 

Pan  fo  clychau'r  hwyr  yn  canu 
Cawn  fynd  efo'r  llif  i  lawr. 

RHIAIN   RHOSTRYFAN. 


Mi  fum  ar  neges  heddyw 

Ym  mwthyn  Tan  y  Fron, 
Lle  mae  '  nghyfnither  Elin 

Yn  magu'i  theulu  llon; 
A  brysio  adre'r  ydwy', 

Fel  geneth  efo'i  thasg, — 
Mae  gen  i  ddillad  newydd 

Nas  gwelwyd  Sul  y  Pasg. 

Mae  miri  cywion  adar 

Ym  "  mhicall  "  Wernlas  Ddû; 
A  rhoed  i  ereill  hefyd  ^T 

Fod  wrthi'n  "  trwsio'u  plu." 


Mi  welais  ŵyn  Caerodyn 

Yn  llamu'n  lluoedd  llon, 
A'r  wennol  ar  ei  goreu 

Yng  nghangau  glas  Llwyn  Onn ; 
A  gwelais  ffridd  y  Gaerwen 

Yn  eithin  aur  i  gyd, 
A  choedydd  hen  y  Foty 

Yn  curo'u  dwylo  'nghyd. 

Peth  anodd  iawn  oedd  brysio 
Wrth  fyned  heibio'r  tai, 

A'r  gwcw  uwch  ein  penau 
Yn  canu  cân  mis  Mai. 

Mae  son  fod  Nel  Min  Afon 

Yn  meddwl  newid  lle, 
A  Winni  Tyddyn  Canol 

Yn  mynd  i  fyw  i'r  dre; 
Caf  lawer  byd  o  hiraeth 

Am  danynt  hwy,  mi  wn — 
Ond  mis  i  wneyd  ein  cartre 

A  newid  lle  yw  hwn. 

A  dyma  lais  yr  awel, 
Wrth  godi  gyda'r  hwyr, 

Yn  deffro  hiraeth  arall — 
A'm  Hywel  Wyn  a'i  gwyr. 

Chwarelwr  ydyw  Hywel, 

A  chreigiwr  fel  ei  dad; 
Yn  gweithio  yn  y  Cilgwyn — 

Hen  chwarel  oreu'r  wlad ; 
Mae'n  mynd  i'r  gwaith  bob  bore 

Yn  fíyddlon,  at  yr  awr, 
Ond  hwylio  mynd  i'r  capel 

Fydd  fory,  gyda'r  wawr. 

Bydd  Hywel  yma  fory, 

A  dyma  iti  pam — 
Mae'r  fodrwy  wedi'i  phrynu 

Dan  fendith  'nhad  a  mam. 

Y  NOS. 

I.      CAN  Y  PLENTYN. 

Mae'r  nos  yn  nesu'n  araf  a  syn, 

A'r  gwlith  clws  yn  disgyn  hyd  goedydd  y  Glyn ; 

O,  brysied  nesu  dros  lwybrau'r  wlad, 

Mae  arnaf  fi  hiraeth  am  weled  fy  nhad : 

Drwy'r  dydd,  mae  tada  yn  gweithio  i  ffwrdd ; 
Ond  pan  ddaw'r  nos   dywell   bydd  ef  wrth  y 

bwrdd ; 
A  dysgu  f'adnodau  wnaiff  ef  i  mi, 
A'm  dysgu  i  ganu  am  Oen  Calfari. 

Caf  gysgu  'mreichiau  tada  bob  nos, 

A  gweld  ser  a  blodau  nas  gwel  plant  y  Rhos ;    » 

A  chaf  weld  mami,  sydd  yn  y  Nef, 

A'i  chlywed  yn  canu  yn  llawen  ei  llef ; 

A  dweyd  bydd  mami,  mewn  swynol  si, 

Fod  arni  hi  hiraeth  am  tada  a  fi ! 

O,  Iesu  mami,  tyrd  di  a'r  nos 
I  aros  am  dipyn  yng  nghanol  y  Rhos  : 
Drwy'r  nos  caf  gysgu  dan  d'ofal  Di, 
A'r  nos  ddaw  a  tada  a  mami  i  mi. 

II.      CAN  CHWARELWR  YR  EIFL. 


Fe  ganodd  corn  y  chwarel, 

A  darfu  gwaith  y  dydd ; 
Ac  wele  fìnnau  eto 

O'm  rhwymau  caeth  yn  rhydd; 
Mae'r  nos  yn  nesu'n  gyflym, 

A  brysio  adref  wnaf, 
Dyweded  pawb  a  fyno — 

I'm  bwthyn  gwyn  yr  af. — 

Mae  f'anwyl  Wenno'n  disgwyl, 
A'i  lamp  ar  fwrdd  y  ty; 

A'r  drws  sy'n  gil-agored 
Er  gwaetha'r  oerwynt  cry'. 


Try  holl  frain  Llanor  adref, 

O  fynydd,  dôl,  a  chwm, 
A  thaena'r  nos  ei  phebyll 

Dros  erwau  Llŷn  yn  drwm; 
Mae'r  caddug  bron  a  chuddio 

Yr  hên  Garn  Fadryn  gu, 
Ac  wele  famau'r  pentref 

Yn  galw'r  plant  "  i'r  ty."— 

Mor  gryf  yw  berw'r  wendon 
Ar  Garreg  '  Llam  ymdeifl ! 

A  rhyfedd  fel  mae  brefiad 
Oen  bach  yn  cyffro'r  Eifl ! 


O,  diolch  am  gael  dychwel 

Drachefn  i'm  bwthyn  bach, 
Cael  dychwel  heb  fy  ngorfod, 

A  dychwel  adre'n  iach; 
Os  tlodaidd  yw  fy  mwthyn, 

Mae'n  gartref  tlws  i  mi, 
Ac  nid  yw'r  nos  dywyllaf 

Ond  gloewi  swyn  ei  fri. — 


I'm  haelwyd  lân  y  brysiaf 
Bob  nos  o'r  chwarel  bell — 

I  goncro  lludded  heddyw 
A  disgwyl  fory  gwell. 

III.      CAN  MAB  YR  HENDRE. 

Mae'r  lleuad  heb  godi, 

Ond  pa  waeth  gen  i  ? 
Mi  wn  ffordd  y  Foty 

Heb  help  ganddi  hi; 
Er  dued  yw'r  coedydd 

Dros  lwybrau  y  Waen, 
Fy  nghalon  a  dywys 

Fy  nghamrau  ymlaen ; 
Ac  er  fod  y  noswynt 

Yn  codi'n  gyffrous, 
Ni  ddigia  Myfanwy 

Na'i  serch  ymarhous. 

Pan  ddringaf  i'r  Foty 
Yn  nwyster  yr  hwyr, 
Fe  edwyn  f'anwylyd 

Fy  chwiban  yn  llwyr- 
Nid  oes  yn  y  cread 

Neb  arall  a'i  gwyr. 

Cei  di  son  am  gylchau 
Yr  hen  Dylwyth  Teg, 

A  dweyd  fod  sidanau'u 
Brenhines  yn  chweg; 

Neu  son  am  long  Myrddin 

Yn  ewyn  yr  aig, 
A  llu'r  morforwynion 

Yn  canu'n  y  graig; 
Af  innau  i'r  Foty 

Dim  arall  ni'm  dawr — 
Mae'r  goleu  drwy'i  ffenestr 

Yn  fwynach  na'r  wawr. 


Caf  nef  ar  y  ddaear 
Yn  Foty  y  Rhos, 

Dan  wenau  Myfanwy, 
F'anwylyd  wen,  dlos,- 

Llen  lân  sancteiddiolaf 
Gwir  gariad  yw'r  nos. 

IV.      CAX  Y  RHIAIN  GLAF. 


Disgwyl  bum  ar  hyd  yr  hirddydd, 

Disgwyl  am  y  dawel  nos; 
Mae  'nghystuddiau  fel  pe'n  treio 

Dan  oleuni'r  wenlloer  dlos; 
A  phan  welwy'r  ser  yn  gwenu 

Ar  fy  ffenestr  unig,  wyw, 
Mi  gaf  hiraeth  am  fynd  adref 

I  dangnefedd  Dinas  Duw. 


Diolch  mawr  am  dusw'r  briall 

Roddaist  imi,  Ithel  fwyn; 
Diolch  mwy  am  air  caredig 

Yn  y  nos  dan  ing  fy  nghwyn; 
Ond  bydd  fwynach, — paid  ag  wylo, 

Adrodd  eto'th  weddi  dlos, 
A  gâd  imi  wywo,  gwywo 

Fel  y  briall  yn  y  nos. 

Drwy  y  dydd  bu'r  goleu  tanbaid 
Yn  fy  nallu  a'm  tristhau; 

Merthyr  oeddwn  yn  y  dwndwr, 
A'm  hangylion  yn  pellhau; 

Ond  yn  hedd  y  nos  garadwy 
Derfydd  dwndwr,  derfydd  braw, 

A  chaf  weld  yr  Arglwydd  Iesu 
Yn  fy  nhywys  yn  ei  law. 

Dim  ond  noswaith  roed  i  alar, 

Cymer  gysur,  Ithel  fwyn ; 
Gwrando  dip  y  cloc  yn  cerdded, 

Derfydd  cystudd,  derfydd  cwyn; 
Gwyddost  ti'be  fydd  ben  bore — 

Daw,  fe  ddaw  gorfoledd  mawr; 
Gâd  i'm  huno'n  hedd  dy  wenau, 

Ac  na  thyn  mo'r  lîen  i  lawr. 

V.      CAN  Y  TELYNOR. 

O  nos  i  nos  yr  wyf  yn  wan, 

Dan  bwys  fy  "  maich  "  fan  hyn; 
Ond  âf  yn  mlaen  i  wneud  fy  rhan 

Er  mwyn  fy  mreuddwyd  gwyn ; 
Aeth  llawer  blwyddyn  dros  y  Nant 

Er  pan  wyf  gyda'm  gwaith, 
Mae'm  bywyd  llesg  yn  mynd  i'm  tant, 

A'r  nos  yn  oer  a  llaith. 

Mae'n  anodd  canu  yn  y  nos, 

Mewn  byd  mor  oer  a  llwm. 
A  da  fod  ambell  seren  dlos 

Yn  trechu'r  caddug  trwm; 
Os  methaf  orffen  hyn  o  gân, 

Fy  sanctaidd  benyd  yw, — 
Yn  miwsig  lleddf  y  tannau  mân 

Yr  wyf  i  farw  a  byw. 

Ni  phrisia'r  byd  mor  ddrud  i  mi 

Yw  byw  i'm  breuddwyd  gwyn, 
Ond  gwnaf  fy  rhan,  heb  wobr  na  bri, 

Tra  dalio'r  tannau  hyn; 
Fe  gilia'r  nos  er  trymed  hi, 

A'r  fore  wawr  a  ddaw, 
Ac  yn  y  Nef ,  na  chaffer  fi 

Heb  delyn  yn  fy  llaw. 

VI.     CAN  Y  GWELEDYDD. 


Drwy  y  nos  edrychaf  allan 
Hyd  ffenestri'r  ser  aniflan, 
A  darllenaf  ar  y  cyfan 

Ffordd  meddylfryd  cariad  Duw  : 
Yn  y  nos  mae  gweld  y  cread, 
Ac  adnabod  ei  ddyhead— 
Gweld  ei  ymdaith  hir,  ddiorffwys 
I  oleuni'r  bur  baradwys; — 
Cyrraedd  gore' 
'R  arfaeth  fore— 

'R  "  Oll-yn-Oll  " — wna'i  gam  mor  fyw. 


■Gwyn  ei  fyd  a  ddring  i  fyny 
Gyda'r  cread  hardd  dan  ganu, 
Hyd  berl-ysgol  Ysbryd  Iesu, 

Gan  daer  gydio  yn  ei  law; 
Ond  gwae'r  neb  na  chais  ond  sorod, 
Ac  a  lygro'i  fyd  â'i  bechod  ! — 
Gelwir  hwnnw'n  "  felldigedig," 
Pan  ga'i  fwrw'n  ddirmygedig 
Ar  ryferthwy'r 
Farn  ofnadwy, 

I  dragwyddol  nos  o  fraw. 

VII.      CAN  YR  HENAFGWR. 


Un  o  delynau  yr  Anweledig 

Yw'r  nos  fawreddog,  fy  mhlentyn  gwiw; 
Canwyd  hi'n  ffyddlon  drwy'r  oesau  ysig, 

Hithau  hyd  eto  heb  dant  yn  friw. 


Cofia,  wrth  rodio  drwy'r  llwyni  tewfrig, 
Nad  wyt  dy  hunan  dan  fwa'r  sêr; — 

Mae'r  nos  yn  anwyl  i'n  Tad  caredig, 
A'i  salmau  hithau  mor  aml  a  phêr. 


Weithiau,  fel  heno,  telora'n  fwynber; 

Weithiau  bydd  gwae  dros  ei  thannau'n  rhydd ; 
Un,  wedi'r  cyfan,  ei  neges  dyner — 

Ein  harwain  adref  i'r  bythol  ddydd. 


Gwrando,  fy  mhlentyn,  mae'i  llais  yn  codi, — 

A  etyb  d'enaid  ei  miwsig  hi  ? 
Gwrando'n  ddyfalach  cyn  iddi  dewi — 

Arall  yw'r  delyn  tuhwnt  i'r  lli. 

MISOEDD  PRYDERI. 


^^ 


BORE  R  CALAN. 


Ddihalog  wawr,  oludog1  wawr, 
Hi  ail-oleua  lwybrau'r  llawr; 
A  brysia'r  myrdd  i'r  goleu  têr 

Dan  ganu'n  bêr  mewn  gwynfyd  mawr. 


A'r  foment  hon,  O'r  foment  hon, 
Cân  clychau'r  wlad  eu  dyri  lon ; 
Ac  wele'r  myrdd  yn  dawnsio  'nghyd 
I'r  miwsig  drud  yn  ysgafn  fron. 


Ond  nid  i  mi,  na,  nid  i  mi, 
Mae'r  ddisglair  wawr  na'r  clychau  ffri; 
Mae  'nghalon  i  dan  ormod  clwy 
I'w  miri  hwy  ei  balmio  hi. 

O  f'anwyl  fun,  fy  unig  un, 
Fy  nhyng-ed  lem  nid  edwyn  hûn ; 
Ar  fore'r  Calan,  hebot  ti, 

Rhaid  wylo'n  lli,  O  f'anwyl  fun. 


Ond  boed  i  ti  bob  clod  a  bri 
A  ddichon  ddod  i'n  daear  ni; 
A  chân  dy  gân,  o  awr  i  awr, 

Mewn  gwynfyd  mawr,  f'anwylyd  i. 

II.      EIRA  CHWEFROL. 


Wele'r  nos  a'r  eira  mân," 
Meddwn  i  o  drothwy'r  drws, 
A  phan  wawrio'r  bore  glân, 
Cusan  bardd  ga'r  eira  tlws." 


"  Hawdd  im  garu'r  eira  tlws, 
Eira  Chwefrol  yn  ei  fri," 

Meddwn  i  drwy  gil  y  drws, 
Gyda'm  deigr  ar  dorri'n  lli. 


"  Mwyn  fai'r  allt  yng  ngoleu'r  lloer," 
Meddwn  i  a'r  drws  ynghau, 

"  Ond  mae'r  gwyntoedd  cryf  mor  oer, 
Goreu  mynd  a  hi'n  dyddhau." 

Gwawriodd  trannoeth  gloew'i  liw, 
Croesais  innau  drothwy'r  drws; 

Ond  mae  'nghalon  fyth  yn  friw — 
Ffoes  delw  gwynder  f'anwyl  dlws. 

III.     GWAEAU  MAWRTH. 

Mae'r  wybren  eto'n  duo, 
A'r  corwynt  eto'n  rhuo, 

Yn  rhuo'n  uwch  ac  uwch; 
Ac  yn  ei  fraw  y  môr  ymhyllt, 

A'i  donnau'n  wyllt  eu  ffluwch. 

Anghofia  craig  Eryri 
Obeithio  swynol  ddyri 

Ehedydd  gwawrddydd  gu; 
A'i  chalon  dawdd  yng  nghyffro  dydd 

Aflonydd  dywydd  du. 

Rhaeadrau  fyrdd  daranant, 
A  dynion  glew  riddfanant 

O  Fynwy  fwyn  i  Fon, — 
Am  waeau  Mawrth  yn  torri'n  lli 

Y  mae  pob  "  si  a  son." 

Mae  'nghalon  innau,  druan, 
Yn  curo'n  fuan,  fuan, 

Am  rywun  ddwyfol  hardd  : 
O  na  bai  honno'n  gwenu'n  iach 

Ym  mwthyn  bach  ei  bardd. 

IV.      CANU   EBRILL. 


Beth  yw'r  canu — seinber  ganu, 

Glywaf  heddyw  'Nghoed  y  Glyn  ? 
Onid  ydyw  yn  rhy  gynnar 
I'r  fath  hwyl  a  hyn  ? 


Rhua'r  wendon  ar  y  Foryd, 

A  than  ruo  yr  ymdeifl; 

Ac  ni  welir  fawr  o  Wanwyn 

Ar  ystlysau'r  Eifl. 

Nid  yw'r  blaendardd  well  na  breuddwyd, 

Ond  mae'n  ganu  mawr  drwy'r  coed; 
Ac  ni  chlywais  yn  fy  mywyd 
Mo'r  fath  beth  erioed. 

Fuost  ti'r  ffordd  yma'r  bore — 

Canu  beunydd  fedri  di  ? 
Fuost  ti  yn  gweled  Enid — 
Ffrynd  ein  caru  ni  ? 

Credu'r  wyf  i  ti  fynd  heibio 

Gyda'r  wawrddydd  welw'i  phryd; 
Ac  wrth  hynny  gwn  y  canu, 
Gwn — a  gwyn  fy  myd. 

LLEUAD  MAI. 


Cerddais  neithiwr  draws  y  Morfa, 
Lle  na  welir  deilen  wyw, 

A  phelydrau'r  haul,  wrth  fachlud, 
Yn  troi'r  gwlith  yn  berlau  byw. 


Llifai'r  afon  yno'n  dawel, 
Fel  rhyw  ddrych  o'r  mwyaf  cain ; 

Ac  ehedai  cathlau'r  llinos 

Yn  mherarogl  blodau'r  drain. 


Cerddais  lle  mae'r  meillion  glanaf 
Ganfu  llygad  neb  drwy'r  byd ; 

Cerddais  lle  mae'r  llwyni  eithin 
Dan  goronau  aur  i  gyd. 


Clywais  ambell  frefiad  heini 
Yn  gogleisio'r  hwyrol  hedd; 

Ac  mi  oedais  fwy  na  munyd 
Lle  mae  rhyw  fwsoglyd  sedd. 

Cyn  im'  wybod  ffoi  o'r  heulwen, 
Chwarddai'r  lleuad  ar  y  lli; 

Chwarddai  hefyd,  er  yn  gynil, 
Ar  fy  wyneb  unig  i. 


O,  f'anwylyd,  beth  pe  gwyddit 

Nad  yw'm  hiraeth  byth  ar  drai; 
Ac  na  fedrais  i  ond  wylo 
Yn  y  fangre  sanctaidd  honno, 
Dan  chwerthiniad  lleuad  Mai ! 

VI.      CYMYLAU  MEHEFIN. 

Mae  rhos-gymylau'r  hwyrddydd 
Wrth  wenu  'nglesni'r  nef, 

Dros  lonydd  frig  Eryri  iach, 

Yn  gwrido  gwydr  fy  ffenestr  fach, 
A  syllaf  innau  arnynt 

Heb  gofio  cyffro'r  dref, 

Nac  ofni'i  chrechwen  gref. 

Wrth  syllu  felly  gwelaf 

Lechweddau  Arfon  fawr, 
A  chaf  eu  llwyni'n  ferw  o  gân, 
A'u  haml-liw  gnydau'n  donnau  glân; 

A'r  haul  mawreddog  yntau 
Yn  cyrchu'i  olaf  awr 
"  Dros  wddw  Mon  "  i  lawr. 

Mi  welaf  Menai  hithau, 

A  chofiaf  swyn  ei  thon, 
Pan  fyddo  tanlli'r  hwyrol  awr 
Dros  fyrdd  ffenestri'r  llethrau  mawr, 

A  chaf  ryw  hiraeth  rhyfedd 
Yn  bwrlwm  lond  fy  mron, 
Nes  wyf  yn  brudd  a  llon. 

Mi'th  welaf  dithau,  f  'anwyl, 

Yn  rhodio  llwybrau'th  ardd 
Gan  ddysgu  gwên  ì'r  blodau  tlws, 
A'r  coed  rhosynau  'ddeutu'r  drws,- 

A  chlywaf  wlith  yn  disgyn 
Ar  law  a  thannau'th  fardd, 
Sy'n  caru'r  breuddwyd  hardd. 

VII.       DRYCIN    GORFFENAF. 


Rhyw  hiraeth  angherddol  a'm  llanwai  ddoe, 

Fel  adfyd  na  bu  mo'i  fwy; 
A  ffrystiai  pryderon,  fel  gwylain  gwae 

Drwy  f 'enaid,  gan  lidio  'nghlwy. 


Ni  fedrwn  ond  ceisio  dy  latai  di 
Yng  ngolud  Gorffenaf  hardd — 

Ei  geisio'n  wylofus  lle  chwarddai'r  llon 
Ac  y  canai  awen  bardd. 


Er  gweled  a  chajiu  ysblandra'  mro, 

Deisyfwn  ei  gadael  hi, 
A  mynd — fel  aderyn  wna'i  nyth  am  byth — 

I  olwg  dy  ffenestrl  di. 


I  weld  i'r  gorwel  a  weli  di 
Esgynais  ucheldrem  graig; 

Ac  yno,  ar  uchaf  y  copa  gwyn, 
Ysbiais  ymhell  i'r  aig. 

Ysbiais  ac  wylais  am  latai'th  serch, 
A  chefais  fy  ngwobr  ddi  siom — 

Daeth  cwmwl  dros  eigion,  a  maes,  a  gallt, 
A  thorrodd  yn  ddrycin  drom ! 


Y  cwmwl  oedd  debyg  i'th  laeswallt  di, 
Y  wendon  i'th  dalcen  hardd, 

A'r  mellt  i'th  lygaid,  pan  holais  i,  gynt, 
A  oeddit  ti'n  caru'th  fardd. 

VIII.      AFAL  AWST. 


Mi  wn  am  bren  afalau 
Ar  geulan  disglair  lyn, 

Ac  nid  oes  arno  brinder 
Ar  ddydd  o  Awst  fel  hyn. 


Bu'n  gyfyng  arno  ganwaith, 
Fel  pawb  dan  haul  a  ser, 

Ond  ffyddlon,  ffyddlon  iddo 
Fu  goreu'r  glaslyn  pêr. 


Eis  heibio  fore  heddyw, 
Pan  godai'r  huan  gwyn,— 

Ac  wele'r  pren  afalau 
Yng  nghalon  loew'r  llyn! 


Pan  gerddais  heibio  wedyn, 
Awr  anterth  drom  oedd  hi, 

Ac  nid  oedd  gysgod  afal 
I  loni  tonnau'r  lli. 

Pan  welais  hynny,  wylais, 
Heb  feiddio  codi  'mhen; 

Ac  ofnais  rywbeth  rywsut 
Fod  rhywun  fel  y  pren. 


Ond  wele'r  hwyr,  a  minnau 
Yn  canu'r  tannau  tyn, — 

Mae'r  pren  yn  ddiogel  eto 
Yng  nghalon  loew'r  llyn! 

IX.      UNWAITH  ETO. 


Pan  oeddym  gynt  yn  chware 

Rhwng  llwyni  glân  y  Rhos, 
'Roedd  pistyll  bach  y  pentre 

Yn  canu  ddydd  a  nos ; 
A  chanu,  canu'n  groew 

A  fedrai'r  pistyll  bach, 
A  llifo,  llifo'n  loew, 

A  ninnau'n  chware'n  iach. 


Safasom  ganwaith  yno 
I  wrando'i  swynol  si, 

A'n  c'lonau  yn  breuddwydio 
Rhyw  groew  loew  li. 

Ond  ffodd  yr  amser  chware, 

Aeth  heibio  fel  y  gwynt; 
A  chollodd  lawnt  y  pentre 

Y  plantos  dedwydd  gynt : 
A'r  pistyll  yntau  dawodd 

Dan  ddwylo  gormes  gâs, — 
Am  lawer  blwyddyn  wylodd 

Heb  weled  awyr  lâs. 


CANEUON  TRYFANWY.  45 


Ac  oni  fuom  ninnau 
Flynyddoedd  ar  wahân, 

A  gormes  flin  ein  dyddiau 
Yn  atal  canu  cân ! 


Ond  wele,  unwaith  eto 

Mae'r  pistyll  bach  yn  rhydd, — 
Yn  llifo,  llifo,  llifo, 

Dan  ganu  nos  a  dydd ; 
Mae'n  canu,  canu,  canu, 

Heb  gofio'r  ormes  gas, 
A'i  ewyn  gwyn  yn  llamu 

Dan  wenau'r  awyr  las. 


Ac  wele  ninnau  eto 

Yn  gwrando'i  swynol  si; 
A'n  c'lonau  bach  yn  nofio 

Rhyw  groewaf  loewaf  li. 

X.      RHIANEDD   MEDI. 


Merch  yr  Hafod  gân  yn  llawen 

Yn  nhirioni  Medi  mwyn, 
Ac  atebir  alaw'r  feinwen 

Gan  alawon  Iolo'r  Llwyn; 
Glas  yw'r  wybren  uwch  eu  penau, 

Mynd  yn  lasach  mae  bob  tro; 
A  phan  ddarffo  casglu'r  ydau 

Bydd  priodas  yn  y  fro. 

Ond  ni  chofia  merch  yr  Aber 

Bêr  dirioni  Medi  mwyn, 
Hithau'n  gwylio'r  aig"  mor  ofer — 

Pob  nos  oleu'n  dyblu'i  chwyn; 
Er  mor  ddisglaer  yw'r  wybreni, 

Er  i'r  wendon  lifo'n  llefn, 
Nid  pob  llong  aeth  allan  'leni 

Gaiff  ddod  adre'n  fyw  drachefn! 

Merch  yr  Hafod,  merch  yr  Aber — 

Dwy  anwyla'r  frodir  fwyn ; 
Un  yn  canu'r  alaw  seinber, 

Un  yn  wylo'r  clwyfus  gwyn; — 
Gwelais  hwy  dan  leuad  Medi — 

Dan  yr  unrhyw  dlysni  cun ; 
Ac  mi  wylais  ddagrau'n  heli 
Wrth  i'm  calon  ysig  holi — 

"  Prun  o'r  ddwy  wyt  ti,  fy  mun!" 

XI.      YN  YR  HYDREF. 

Nid  wyf  fi'n  cwynfanu 

Am  yr  adar  mân, 
Ffodd  i'r  tês  a'r  canu 

Leinw'r  Dehau  glân, 
Nac  am  ddail  curiedig 

Erwau'r  goedwig  wyw — 
Cluda'r  gwynt  caredig 

Hwy  o  dir  y  byw ! 

Ond  pwy  ddichon  dewi 
Dros  y  rhai  sy'n  ol, 

A  phob  awr  yn  edwi'n 
Waeth-waeth  fryn  a  dôl ! 

Gwn  mai  hawdd  gobeithio 

Gwenau  gloewach  nen, 
Wedi  i'r  ddrycin  deithio 

Dros  Eryri  wen; — 
Bydd  y  llethrau'n  danlli 

Gan  ogoniant  byw, 
A  rhyw  sanctaidd  dlysni 

Dros  bob  wyneb  gwyw. 

Ond  mae  'nhant  yn  cwyno, 
Minnau'n  wylo'n  lli — 

Betae'r  gwywdra'n  taro 
F'unig  anwyl  i ! 

XII.      YH   NHACHWEDD. 

Daeth  Medrod  yma  heno 

I  eistedd  ger  y  tân, 
Ond  nid  yn  hir  y  tariodd — 

Mae'n  rhaid  i  fran  wrth  fran ! — 
Caf  heddwch  wedi  'i  fyned, 

Cei  dithau  hyn  o  gân. — 

"  Os  buost  draws  y  Morfa, 
Paham  mae'th  wedd  mor  syn  ? 

A  welaist  ti  mo'r  Winllan 
Sy'n  chwerthin  ger  y  Llyn, 

Wrth  gofio'r  ddau  fu  fraich-fraich 
Yng  ngoleu'r  hafddydd  gwyn?" 

"  Mi  fum  ar  draws  y  Morfa, 
A  chwerw  iawn  fu'm  rhan — 

Ofnadwy  gref  yw'r  ddrycin 
Ymruthra  dros  y  fan; 

A  chlywais  gnul  wylofus 
O  glochdy  hen  y  Llan." 

*'  Os  buost  draws  y  Morfa, 
Ba  wedd  bu'r  hin  mor  erch  ? 

A  welaist  ti  mo'r  bwthyn 
Lle  trig  f 'anwylaf  ferch  ? — 

Rhyferthwy'r  ddrycin  arwaf 
Lareiddia'i  dwyfol  serch." 

"  Hcn  anibyniaeth  ysbryd  y  mynydd, 
Ac  egni  ieuanc  rhaiadrau'r  nentydd 

"  Mi  fum  ar  draws  y  Morfa 
Lle  trig  d'anwylaf  di; 

A  gwelais  ddrws  ei  bwthyn, 
A'i  ffenestr  loewaf  hi; — 

Ac  yno  bu  y  ddrycin 
Greulonaf  wrthyf  fi." 


"  Ba  wedd  bu  hynny,  druan, 
A  thithau'n  gyfaill  im'  ? 

Ba  gnul  oedd  hwnnw,  tybed  ? 
Af  yno  heno'n  chwim; — 

Oferedd  holi'r  corwynt, 
Ni  ddywed  hwnnw  ddim." 

"  Mynd  yno  heno,  druan! 

A  hithau'n  noson  fawr! 
Mae  niwl  ar  lwybrau'r  mynydd, 

A'r  glaw'n  dylifo'i  lawr; 
Bydd  dyner  wrth  dy  enaid — 

Trig  yma  hyd  y  wawr." 

"  Ba  ddychryn  leinw'th  lygaid — 

Ai  gelyn  wyt  i  mi  ? 
Ni  oerir  serch  anfarwol 

Gan  wynt  na  glaw  na  lli ; 
Ac  ar  y  Morfa  eto 

Mi'th  gyfarfyddaf  di!" 

XIII.      DIWEDD   BLWYDDYN. 


Medraf  ganu  ffarwel 
I'r  mynyddoedd  mawr; 

Medraf  beidio  disgwyl 
Tlysni'r  hwyr  na'r  wawr. 


Nid  oes  arnaf  hiraeth 
Am  na  choed  na  lli; 

Ac  nid  ydyw'r  Gwyliau 
Fawr  o  bwys  i  mi. 


Er  nad  wyf  ond  ifanc, 
Gwn  am  waetha'r  byd, 

Ac  mi  fedraf  ganu 
Ffarwel  iddo'i  gyd — 
Medraf,  unrhyw  bryd. 


Nid  yw  tragwyddoldeb 
Yntau'n  poeni  'mron,— 

Pam  yr  ofnaf  hwnnw 
Mwy  na'r  foment  hon  ? 

Ond  mae  arnaf  arswyd 
Canu'n  iach  ag  un, — 

Arswyd  gadael  honno 
Mewn  fath  fyd  ei  hun. 

O,  na  fedrem  groesi 
Fraich-fraich  dros  y  lli, 

Minnau'n  marw'r  marw 
Benwyd  iddi  hi — 
F'anwyl  unig  i ! 

SIROEDD   CYMRU. 

I.      TREFALDWYN. 

Rhwng    bryniau    Trefaldwyn    pa    wynfyd    na 
thardd, 

Pa  delyn  na  chân  ? — 
Os  unig-  yn  Ionawr  yw  talar  a  gardd, 

Mae'r  eira  mor  lân; 
A'r  erwau'n  breuddwydio  am  hafddydd  o  hyd, 
Un  harddach  na  breuddwyd  Rhonabwy  i  gyd. 

Yngolwg  adfeilion  ysgymun  y  Clawdd 

Fy  nghalon  a  lam ; 
Ymhyrddiaf  yn  rhengau  gwyr  Powys  yn  hawdd, 

A'm  henaid  yn  fflam ! 
Daw'r  dyffryn  yn  gadfaes,  a'r  mynydd  yn  dŵr, 
A'r  corwynt  yn  ddolef  rhyfelgri  Glyn  Dwr! 

Os  cwympodd  brenhinllys  Mathrafal  i'r  llawr, 
Ni  chwympodd  ein  gwlad; 

Mae  Cymru'n  mynd  rhagddi  ynghanol  y  wawr 
Dan  fendith  ein  Tad  : 

Ymguddio  wna  beddau'r  hên  fradwyr  mi  wn, 

Ni  feiddiant  wynebu  diwrnod  fel  hwn. 

Ar  gorlan  ac  afon,  ar  heol  a  gwaen, 

Mor  hyfryd  yw'r  swyn 
Gynhyrfa  fy  ysbryd  wrth  ymdaith  ymlaen 

Dros  erwau  mor  fwyn ! — 
'Rwy'n  diolch  am  gysgod  dan  lwydgoed  y  nant, 
A'm  deigryn  per  felus  ar  gyfíro  fy  nhant. 


Mae  miwsig  caneuon  Mynyddog  o  hyd 
Rhwng  heulwen  a  glaw; 

Ac  awdlau  Tafolog  yn  sobri  fy  mryd 
Wrth  nerthu  f y  llaw : 

Ond  serchlawn  emynau  Ann  Griffiths  i  mi- 

Sŵn  ymdaith  yr  lesu  sy'n  llanw  eu  si ! 


O,  sanctaidd  anwylyd  emynwyr  y  byd — 

Hi  ganodd  i  fyw; 
Yn  murmur  ei  hemyn  sibrydaf  o  hyd, — 

"  Mae'n  canu,  on'd  yw!" 
Aeth  ymaith  yn  ieuanc,  a'i  thelyn  yn  lân, 
A'r  oesau  flagurant  yng  ngwanwyn  ei  chân. 

II.      MAESYFED. 

O  gwrando,  Faesyfed,  mae  Chwefrol  oer 

Yn  blino  fy  nhelyn  wyw, 
A  minnau'n  amddifad,  dan  haul  a  lloer, 

Lle  gwelwyd  fy  nhadau'n  byw; 
Dymunwn  ddiddanwch  a  fyddai'n  well 

Na  miri  rhyferthwy'r  Wy, 
Ond  rhua'r  gogleddwynt  o'r  bryniau  pell 

Na  ddylwn  obeithio  mwy. 


Dan  heulwen  yr  hafddydd  mor  dalfrig  di, 

A'th  roesaw  yn  wynfyd  myrdd ! — 
Yn  nwfr  dy  ffynhonau  y  chwardd  dy  fri, — 

Pe  pallai,  pwy  gerddai'th  ffyrdd? 
Pe  baet  ti  heb  feddau'r  marchogion  glân 

Syrthiasant  ar  erwau  drud, 
Pwy  gofiai'th  enw  yng  Ngwlad  y  Gân 

Heb  i'w  delyn  wywo'n  fud? 


Ond  wele,  Faesyfed,  nid  yw'n  rhy  hwyr 

It'  achub  dy  hun  yn  awr; 
Mae  Cymru'n  mynd  rhagddi,  a'r  byd  a'i  gŵyr, 

Tyrd  dithau  i  ddiluw'r  wawr : 

Os  rhoddaist  dy  fronau  i  fradwyr  mall 
Ar  lanau  yr  Edwy  leddf, 

Bu  hynny  yn  ddigon  o  ddybryd  wall — 
Tro,  bellach,  at  amgen  greddf . 


Di  gerddaist  yn  wrol  i'r  aerfa  gynt, 

A'th  feibion  ar  flaen  y  gâd; 
Ni  fedrai'r  cadarnaf  atal  dy  hynt 

Pan  oeddit  yn  bur  i'th  wlad  : 
Gad  heibio  wamalu  fel  hoeden  dlawd, 

Bydd  wrol — Cymraes  wyt  ti; 
A  chofia  pa  ddedfryd  a  rydd  dydd  brawd 

Os  myni  ddirmygu'm  cri. 

III.      BRYCHEINIOG. 


Gwynfyd  i  mi  yw  dringo  Brycheiniog 

A  Mawrth  yn  taranu  drwy'r  ne, — 
Cartref  y  Cymro  yw  hendre  odidog 

Hen  gewri  diysgog  y  De ; — 
Gymaint  o'r  storm  ddatguddia'i  mynyddau, 
Gryfed  ei  chalon  yng  nghyffro'r  elfenau! 
Mi  ganaf  Wyl  Dewi, 
A  charaf  John  Penri, 
Yng  ngolwg  Eryri  y  De, 
Dan  gysgod  Eryri  y  De. 


Newid  o  hyd  mae'r  Fforest  a'i  chyngan, 
Gwna  bwyell  a  chorwynt  ei  brad ; 

Athrist  yw  llawer  min  afon  a  threflan 
Am  golli  swyn  heniaith  y  wlad  : 

Cymry,  er  hynny,  yw'r  Epynt  a'r  Bannau — 

Safant  yn  gedyrn  ym  merw'r  canrifau; 
Doed  gwaethaf  corwyntoedd 
A  gwaethaf  cenhedloedd, 
Cymreig  fydd  Brycheiniog  fy  ngwlad, 
Cymreig  i  ddydd  olaf  fy  ngwlad. 

Unig  yn  Mawrth  yw  hafod  y  bugail, 

Mae'r  Gader  dan  luwchfa  mor  fawr; 
Cwynfan  y  llynau  ymchwydda  drwy'r  adfail — 

Mae  cerrig  y  gorlan  hyd  lawr : 
Cyflym,  er  hynny,  y  cilia'r  aflwydd — 
Arthur  a'r  hafddydd  a  ddeuant  yn  ebrwydd; 
Daw  dyddiau  llawenydd 
I  fugail  a  mynydd, 

A  disglair  fydd  Cader  y  cawr, 

Hen  Gader  anwylyd  y  Wawr. 


Clwyfus  yw'r  don  dan  helyg  Safaddan, 

Mae'i  stori'n  difwyno  ei  stwr; 
Cwympodd  hen  gestyll  y  fìdog  a'r  darian — 

Diflanodd  gwyliedydd  a  thŵr : 
Eto  mae'r  Nef  yn  cofio  Brycheiniog — 
Cofio'i  rhianedd  a'i  llanciau  ardderchog; 
Ar  genlli'r  afonydd 
A  berw'r  heolydd 
Mae  glesni'r  Tragwyddol  di  stwr — 
Duw'r  Bannau  yw'r  Gwyliwr  a'r  Tŵr. 

IV.      MORGANNWG. 


Morgannwg  y  cynfeirdd  godidog 

Oedd  ieuanc  a  hoew'i  thro; 
Y  Dyffryn  flagurai'n  oludog, 

A  gloewon  oedd  ffrydiau'r  Fro  : 
Cyfaredd  y  goedwig  a'r  mynydd 

Sancteiddiai  pob  newydd  wawr; 
A  breuddwyd  am  wynfa  na  dderfydd 

Oedd  hudliw  yr  eigion  mawr. 


Pabellai  hanesion  hen  oesau, 

Er's  talwm,  ar  lethrau'r  bryn; 
A  nythai  alawon  a  chwedlau 

Heb  gynwrf  yng  nghangau'r  glyn; 
Cynhefin  yr  eos  a'r  delyn 

Oedd  glasgoed  a  pherthi'r  twyn, 
A  chlywid  rhieingerdd  ac  englyn 

Cyn  amled  a  cherddi'r  llwyn. 


Ac  wele,  mae  heddyw  Morgannwg" 
Yn  heddyw  brawychus  fyw; 

Mae'i  ymdrech  a'i  ddagrau  yn  amlwg, 
A  gwyddom  nad  breuddwyd  yw ! — 

Dros  heol  a  ffwrnais  a  glofa 
Ymdonna'i  derfysglyd  wawr, 

A  mynych  mae  adswn  ei  yrfa 
Fel  inglef  y  danchwa  fawr. 

Ond  wele  fis  Ebrill  yn  glasu 

Ei  hwybren  gaddugol  drom, 
Ac  awel  y  Dehau'n  anadlu 

Dros  longau'r  porthladdoedd  ffrom  : 
A  dewrion  yr  ymdrech  ddiorffwys 

A  ganant  yng  ngwaetha'r  dydd, 
Am  hafddydd  rhyw  newydd  baradwys, 

A'r  gweithiwr  o'i  rwymau'n  rhydd. 

MYNWY. 


Mor  llon  a  hardd  oedd  Mynwy  wen 
Ym  miri'r  hen  D'wysogion, — 

Llys  gloewa'r  Wawr  oedd  glas  ei  nen, 
Fro  campau'r  Sanct-farchogion : 

A  deil  hyd  fyth,  er  brad  pob  gelyn, 

Yn  gartre  diliau'r  gân  a'r  delyn. 


Ni  ddichon  Cymro  rodio'i  ffyrdd 
Heb  yfed  nerth  i'w  galon, — 

O'i  llethrau  glân  yn  fil  a  myrdd 
Daw  seiniau'r  hen  dreialon; 

O,  fwyned  yw  ei  thraddodiadau 

A  miwsig  byw  ei  dyheadau ! 


Os  collwyd  aelwyd  Ifor  Hael, 

Mae'i  gwres  drwy  Fynwy'n  dirion, 

A'i  chroeso'n  gwenu  hedd  di  ffael 
Drwy  waetha'r  oesau  hirion; 

A  mwyn  yw  cofio'r  hoff  ddadeni 

Yn  Eisteddfodau  mwyn  y  Fenni. 

Cawn  adgof  pêr  am  lawer  cawr 
Wrth  enwi'r  bryniau  gwledig; 

A  rhyngddynt  ganwyd  Islwyn  fawr, 
Wnai  "  'r  oll  yn  gysegredig  " : 

Na  feier  fi  am  garu'r  awel 

A  chwyth  dros  erwau  Mynwy  dawel 


Afonydd  Mynwy,  cenwch  gân 
A  llemwch  ddawns  yn  hoew; — 

Chwi  welwch  eto  ddyddiau  glân, 
A  llawer  prifardd  croew ; 

Mi  glywaf  swn  ym  mrigau'r  twyni, 

Ac  onid  byw  yw  gwreiddiau'r  llwyni  ? 


Pan  seinio'r  gloch  drwy'r  ogof  gerth, 

Fel  anadl  cân  Mehefin, 
Daw  Arthur  Fawr  yn  awr  ei  nerth 

I  rodio'i  hen  gynhefin; 
Daw  Mynwy  i  gyd  i  ganu'n  eon, 
A'r  hirddydd  glanaf  yng  Nghaerlleon. 

VI.      CAERFYRDDIN. 


O.  hardded  yw  Caerfyrddin 
Yn  swynion  mwynion  Mai — 

Pob  maes  a  pherth  yn  chwerthin 
A'r  blodau  'ngerddi'r  tai : 

Er  llwyted  ambell  fynydd. 

Mae  miwsig  byw  telynau'r  haf 
A  thlysni'r  Towyber  a'r  Taf, 

O  hyd  yn  mynd  ar  gynnydd. 

A  chynnydd  clod  Caerfyrddin 

A  welodd  oesau  maith, 
Er  gwaethaf  llawer  drycin 

A  gwaethaf  llawer  craith  : 
Ni  allaf  beidio  dilyn 

A  charu  si  ei  hanes  hi. 

A  thinc  ei  chwedlau  glân.  di  ri, — 
Hen  sir  y  mêl  a'r  delyn. 

Meithrinodd  lawer  gwron 

Fu'n  arwr  Uawer  câd, — 
Mae  purwaed  "  Shirgar  "  ffyddlon 

Yn  caru  brwydrau'i  wlad; 

A  llama'r  galon  serchog 

Yn  miri'r  gân  a'r  ddawns,  a  chwar 
Wrth  ddim  ond  enwi'r  hen  "Shir  Gâr  " — 

Yr  hen  "  Shir  Gâr  "  ardderchog. 


Ca'r  awen  ffrydiau  croewon 
Wrth  lwybro'i  herwau  hi, — 

Hen  gartre'r  Ficer  tirion 
Fu'n  cyneu'n  Canwyll  ni ! — 

Ac  wele  sir  yr  emyn 
A  ddyry  nerth  i  f'enaid  gwan 
I  goncro  rhwystrau  uwch  na'r  Fan — 

Sir  anwyl  Pantycelyn ! 

VII.      PENFRO. 

Ym  Mhenfro,  fis  Mehefin, 

Ar  f'ebol  melyn  mwyn, 
Mi  deithiaf  hen  gynhefin 

Dihalog  serchog  swyn: 
Mi  welaf  Narberth  dalfrig, 
Mi  welaf  Bwyll  Bendefig, 

A  llawer  Iarlles  lân 

Rhwng  blodau'r  perthi  mân; 
A  chlywaf  delyn  dirion 
Yn  galw'r  llwyni  gwyrddion, 
A  thonnau'r  hafnau  gwynion 

I  ddawnsio  gyda'i  chân. 


Ond  gwywa'r  gwynfyd  hwnnw 

Yn  adfyd  chwerw'i  gŵyn, 
A  theithiaf  anial  gwelw 

Ar  f'ebol  melyn  mwyn; 
Mi  glywaf  lais  gorthrymydd, 
A  theimlaf  drais  gormesydd, 
A  gwelaf  lawer  cawr 
Yn  syrthio'n  llwm  i'r  llawr! 
Ond  eilwaith  telyn  dirion 
Sy'n  deffro'r  llwyni  crinion, 
A  thonnau'r  hafnau  dyfnion 
I  ddisgwyl  gloewach  gwawr. 

A'r  wawrddydd  honno'n  torri 
Yn  hafaidd  sanctaidd  swyn, 

Mi  deithiaf  drwy  Dỳ  Ddewi 
Ar  f 'ebol  melyn  mwyn  : 

O,  dyma'r  clychau  llafar, 

Yn  uno  i  ganu'n  gynnar, 
A  Phenfro  newydd,  lân, 
Yn  deffro  gyda'r  gân, 

A  thelyn  newydd  dirion 

Wrth  lasu'r  erwau  oerion, 

A  drecha  lid  gelynion 
A  miri'i  thannau  mân. 


Ac  wele  fis  Mehefin 

Ar  Benfro'n  loew'i  wawr,- 
Mae  tonnau'r  cnydau  dibrin 

Fel  tonnau'r  llanw  mawr: 
Felused  si'r  awelon 
A  miri'r  adar  hoewon ! — 

Ac  wele  lwyn  ar  lwyn, 

A  threfi'n  dyblu'r  swyn  : 
Mae  telyn  dirion  hithau 
Yn  canu  newydd  odlau, 
Wrth  imi  wario'r  oriau 

Ar  f'ebol  melyn  mwyn. 

VIII.      ABERTEIFI. 

Adewaist  ti  Aberteifi 

A'r  hafddydd  yn  gloewi'r  ddôl, 
Heb  deimlo  dy  fynwes  yn  llosgi 

Mewn  hiraeth  am  frysio'n  ol? 
A  fedri  di  gofio'i  bryniau 

Wrth  redeg  drwy  ferw'r  dref, 
Heb  godi  dy  wyneb  dan  ddagrau 

I  chwilio  am  lesni'r  nef! 

A  welaist  ti  Deifi'n  llifo 

Dan  ddeilwyrdd  Gorffennaf  hardd, 
Heb  deimlo  dy  ysbryd  yn  crwydro 

Drwy  wynfyd  fel  breuddwyd  bardd  ? 
Ai  onid  yw  glanau'r  Aeron 

Yn  heddwch  i'th  enaid  gwyw, 
A  miwsig  y  Ddyfi  gariadlon 

Yn  fwynach  na'r  neithdar  byw  ? 

Tyrd,  eto,  i  weld  Plimlimon 

Yn  frenin  yn  entrych  nen, 
Dan  gofio'r  coelcerthi  arswydlon 

Fu,  ganwaith,  yn  fflamio'i  ben! 
Tyrd  yma  pan  fo'r  diwrnod 

Mor  dawel  a'r  galon  bur, 
A  chofia  hên  fintai'r  mynachod 

Fu'n  canu  yn  Ystrad  Fflur. 

A  brysia  i  weld  Bro  Gynin, 

Os  ydwyt  gan  serch  yn  glaf,- 
Fan  honno  y  mae'r  meluswin 

Wna  aeaf  dy  fron  yn  haf : 
Os  medri  fynd  o'r  gororau 

Heb  gofio  am  Ddafydd  gun, 
Ni  wiw  iti  ddisgwyl  gwenau 

Serch-hudol  anfarwol  fun. 


Tyrd,  ynte,  i  weld  yr  eigion 

Aml-leisiog  ar  doriad  gwawr, 
A'r  trefi'n  ymgodi'n  hyfrydlon 

Ar  greiglan  ei  lanw  mawr; 
Cei  gofio  am  Gantre'r  Gwaelod 

Ar  fore  brawychus  brudd, 
A  Gwyddno  heb  orsedd  na  thrigfod, 

A'r  awel  ar  lif  ei  rudd. 


Tyrd  eto  i  weld  Aberteifî 
Heb  ofni — cei  groeso  brawd; 

Cei  ddigon  o  gariad  i'th  loni 
Os  ydwyt,  fel  finnau,  'n  dlawd;- 

Cei  ddrysau  agored  filoedd 
Ym  mhobman,  fel  bwa'r  glas; 

A  gwybod  fod  cysgod  y  Nefoedd 
Dros  fwthyn,  hafod  a  phlas. 

IX.      MEIRIONNYDD. 

Saf  ar  dy  rwyfau ! — wele  Feirionnydd 

Fry  yn  ymgodi  o  fîn  y  lli ! 
Hawdd  yw  ei  charu  a  chanu'i  chlodydd — 
Gwel  yn  mynd  drosti  gerbydau'r  hafddydd 

Hithau  mor  dawel  er  maint  ei  bri ! 
Fedri  di  rwyf o  drwy  lif  ei  glanau  ? 
Fedri  di  ganu  yn  Awst  ei  bannau  ? — 

Aros — a  meddwl  mor  fawr  yw  hi. 

Fro'r  Gader  Idris  a'r  Berwyn  cribog — 

Ofna'i  mawrhydri  os  nad  wyt  gryf ; 
Hi  biau'r  Ganllwyd  a'i  derwen  geinciog, 
Hi  ydyw  cartref  Gŵyr  Harlech  enwog; — 

Ofer  ei  dringo  yn  ysgafn-hyf : 
I'r  gwrol-galon  y  rhydd  ei  chnydau, 
Ei  hawen  loewaf,  ei  haur  a'i  llechau; — 
Ofna'i  mawrhydri  os  nad  wyt  gryf . 

Glân  yw'r  dyffrynoedd  yn  Sir  Feirionnydd, 

Hoffwlad  y  mwyeilch  a'r  helyg  yw; 
Hardded  ei  llannau  dan  wyrddliw'r  coedydd, 
Fwyned  ei  chaeau  gerllaw'r  afonydd — 
Gwylia'i  hwynebtu  a'th  dant  yn  wyw ! 
Cofia  Faentwrog  ar  hafddydd  gloew, 
Cofia  Edeyrnion  a'r  Ddyfrdwy  groew, — 
Cofia — a  meddwl  am  díysni  bywl 

Pur  yw  rhianedd  hawddgar  Meirionnydd — 

Ferched  canrifoedd  o  serch  a  swyn; 
Gwyddant  am  folawd  hoewaf  awenydd, 
Wylant  a  chanant  odlau'r  emynydd, 

A  gwenant  flinfyd  yn  wynfyd  mwyn ; 
Rhodiant  ar  lanau  Llyn  y  Morwynion, 
Carant  Lyn  Tegid  a'i  glychau  dyfnion — 
Ferched  canrifoedd  o  serch  a  swyn. 


Sir  y  gwerinwr  yw  Sir  Ferionnydd, 

Cryfder  y  gweithiwr  yw  teyrn  y  wlad; 
Hen  anibyniaeth  ysbryd  y  mynydd, 
Ac  egni  ieuanc  rhaeadrau'r  nentydd 

Yw'r  etifeddiaeth  o  dad  i  dad. 
Heddyw  dan  heulwen  falchaf  y  blwyddi, 
Brined  ei  phlasau  a'i  segur-swyddi — 
Cryfder  y  gweithiwr  yw  teyrn  y  wlad ! 


Saf  ar  dy  rwyfau! — wele  Feirionnydd 

Fry  yn  ymgodi  o  fîn  y  lli : 
Bro'r  hen  Lasynys  a'r  Bala  lonydd, 
Bro'r  Gerddi  Bluog  a'r  Marian  dedwydd, 

A  bro'n  Cefnddwysarn  ddi  ail  yw  hi! 
Fedri  di  rwyf o  drwy  lif  ei  glanau  ? — 
Fedri  di  ganu  yn  Awst  ei  bannau  ? — 

Rhwyfa  dan  gofio  ei  swyn  a'i  bri. 

X.      DINBYCH. 

Yn  Ninbych  hoff ,  dan  lawnder  haf , 

Caf  gofìo  gwŷr  ardderchog, — 
Mae'u  henwau  hwy  'mhob  man  lle'r  af 

Yn  cyneu'r  enaid  serchog; 
O'r  castell  mawr,  y  plasty  glân, 

A'r  bwthyn  bach  crynedig, 
Eu  henwau  hwy,  yn  ddawns  a  chân, 

Gynhyrfa'r  tant  caredig. 
Dadau,  ddewrion  mwyn-caredig ! — 
Ar  ddol  a  bryn, 
Drwy'r  Medi  gwyn, 

Mae'u  henwau'n  gysegredig. 

0 
Mae  lloer  Tir  Iâl  *'i  glesni  hardd 

Yn  gloewi'rholl  fynyddoedd; 
Ac  ar  fy  nhant  ei  hudliw  chwardd 

Fel  hudliw'r  hen  flynyddoedd: 
Mae'r  Famau  faith  fel  cysegr  swyn 

Drwy  nawnos  oleu  Medi ; 
Ac  erwau  grug  Hiraethog  fwyn 

Anghofiant  bob  caledi. 
Minnau  ddygaf  bob  caledi 
A'm  dyco'n  uwch 
I'r  sanctaidd  ffluwch, 
Fedd  nawnos  oleu  Medi. 

Os  collodd  Dyfrdwy  groew'i  si 

Swn  rhwyfau  perl  brenhinoedd, 
Hi  gollodd  hefyd  chwerw  gri 

Dydd  adfyd  drud  fyddinoedd; 
Ac  os  diffygiodd  Dinas  Bran, 

Mae  cariad  fyth  ar  gynnydd; 
A  chwyddo  fyth  mae'r  wladgar  gân 

Ar  heol,  ddôl  a  mynydd. 
Heno  cenir  odlau  cynnydd 
Drwy'r  Waen  a'r  Rhos, 
Nes  ydyw'r  nos 
Yn  canu  'mhen  y  mynydd. 


A  dyma  gân  o  Ddyffryn  Clwyd 

Yn  esgyn  gyda'r  awel, 
A  miwsig  mel,  er  popeth,  gwyd 

O  Forfa  Rhuddlan  dawel ! 
O  fìn  y  môr,  o  Faelor  lân, 

A  llwyni  llon  y  llanau, 
Yr  un  yw'r  gwefr,  a'r  un  yw'r  gân 

Fyn  enyn  hwyl  fy  nhanau. 
Dringwn,  dringwn  tua'r  bannau, 
Er  popeth  fu 
Mae  popeth  sy 
Yn  dyblu  cân  y  tannau. 

XI.      FFLINT. 

Rhodio  Fflint  ar  Hydref  gwelw 

Bair  im  frysio'n  hoew  'ngham, — 
Gwn  am  fwthyn  rhwng  y  derw 

Gyda'i  ffenest'  loew'n  fflam; 
Er  nad  ydyw  Telyn  Arian 

Prifardd  Caerwys  gennyf  fi. 
Gwn  am  rywun  dros  y  Marian. 

A  chaf  groeso  ganddi  hi. 


Pan  oedd  Eryr  gwaedlyd  Rhufain 

Yn  tywyllu'r  ddaear  faith, 
Croesodd  duwch  dyfna'i  adain 

Fflint  anwylaf  lawer  gwaith ; 
Ol  ei  ewin  llym  ei  waeau 

Gawn  yn  amlwg  hyd  yn  awr, 
Ond  pwy  draetha  ing  y  brwydrau 

Gafodd  cyn  rhoi  'i  droed  i  lawr! 


Llawer  llu  barbaraidd  wedyn 
Ruthrodd  yma'n  genllif  blin, 

Gan  anrheithio'r  plas  a'r  bwthyn, 
Torri'r  coed  a  lleibio'r  gwin  : 

Nid  oes  erw  drwy'r  gororau 

Na  bu'i  chadw  hi'n  werth  gwaed- 

Oni  chwsg  anfarwol  rengau 
Dan  eu  harfau  gylch  fy  nhraed  ? 


Cawsom  heddyw  wyntoedd  geirwon, 

Môr  a  mynydd  wybu  hyn, 
Ond  mae  enwi'r  hen  Faes  Garmon 

Fel  si'r  gwanwyn  yn  y  glyn ; 
Câr  fy  nghalon  si'r  beroriaeth 

Enfyn  ef  dros  fryn  a  bro, — 
"  Haleliwia!   Buddugoliaeth ! 

Dacw'r  gelyn  balch  ar  ffo!" 


Unaf  finnau  yn  y  miri — 

Dacw'r  ff enest  yn  y  coed ; 
Tithau'n  aros,  Ffiint  uchelfri, 

Gyda'r  famwlad  fel  erioed; 
Gwn  y  myni  deithio  yr  oesau 

Heb  anghofio'th  glodydd  gynt, — 
Cyn  y  gwerthi  feddau'r  tadau 

Ffy'r  Foel  Fama  gyda'r  gwynt. 

XII.      CAERNARFON. 

Mae  llethrau  y  Creuddyn  yngwaethaf  y  gwynt, 

A'r  Cestyll  yn  crynu  yn  angerdd  y  berw ; 
Yr  Ogwen  a'r  Seiont  bron  methu  eu  hynt, 

A'r  Bylchau  aruthrol  yn  cwynfan  yn  chwerw ; 
Mae'r    chw'relau'n    amddifaid    er's    oriau,    fy 
ffrynd, 
A  pheidiodd  pob  miri  mewn  corlan  a  buches; 
Wrth     danllwyth     yr     aelwyd     eisteddwn,     fy 
ffrynd, — 
Cei  wrando'r  hen  delyn,  neu'i  chanu'n  fwyn- 
gynhes. 

Ai  holi  am  hanes  hen  oesau  'r  wyt  ti,      , 

Neu  ynte,  am  helynt  y  dyddiau  presenol  ? — 
Cei  wybod  y  manion  sy'n  hysbys  i  mi, 

Ond  cofio  rhoi'r  goreu  ym  mhlaid  y  dyfodol : 
A  glywi  di  Dachwedd  a'i  waeau'n  cryfhau, 

A  gofi  di'r  Wyddfa  na  syflir  mo'i  choron? — 
Os  clywi,  os  cofi,  cei  awgrym  neu  ddau 

Am  ymdaith  canrifoedd  ein  hoff  Sir  Gaernar- 
fon. 

Di  welaist  berl-dywod  Moeltryfan  yr  haf, 
A'r  gwylain — llateion  y  môr — yno  hefyd  ? 

Ai  onid  wyt  heno  gan  arswyd  yn  glaf — 

Beth    pe    deuai'r    Werydd    i    gyrchu'i    an- 
wylyd  ? — 

Di  wyddost  fod  Gwyrfai  cyn  wyned  a'r  ia, 
A    choedwig    Glyn    Llifon    fel    byddin    dan 
gyffro; 

A  gwelaist  y  Foryd  fel  serch  na  lwfrha, 
A'r  hen  Ddinas  Dinlle  fel  pabell  ar  ildio ! 

Di  wyddost  cyn  llawned  o  Lanau  yw  Lleyn, 
A  gwyddost  am  Enlli  a'i  cherhynt  byth-frig- 
wyn; 
A  gwyddost  fod  awen  Eifionydd  fel  mun 
Yn  swyno  yr  oesau  â  miwsig  ei  thelyn ; 
Di  welaist  li  Menai,  fel  breuddwyd  yr  ha', 
Wrth   ddeffro    mewn    galar,    yn    chwalu   yn 
deilchion; 
A  gwelaist  Eryri  dan  oerwynt  yr  ia, — 

Ond  bychan  yw'r  rheiny  wrth  holl  Sir  Gaer- 
narfon. 

Mae  Conwy  hyd  heddyw  lle'r  ydoedd  hi  gynt, 

Ac  arswyd  i'r  gelyn   ar  ymchwydd   ei   chen- 
lli; 
Rhydd  adswn  ei  henw  beroriaeth  i'r  gwynt, — 

Ymlifodd    drwy'r    oesau'n    chwaer    loew'r 
Eryri; 
Disgynodd  Teganwy  a  Phadarn  i'r  llawr, 

Aeth  cryfder  a  balchder  eu  tyrau  yn  deilchion, 
Ond  erys  gogoniant  yr  hen  Benmaen  Mawr, 

A  meibion  y  cedyrn  yw  plant  Sir  Gaernarfon. 

Di  glywaist  am  Helen  ar  uchaf  y  mur, 
A'i     gwenau'n    dwyfoli    ymdrechion     gwýr 
Troia  ? — 

Ymdrechwyr  ŷm  ninnau  dan  adfyd  a  chur, 
A'n  Helen  ddihalog,  ddiysgog  yw'r  Wyddfa! 

Cei  'i  gweled  yfory  yng  nghlaerwisg  ei  bri 
Yn  eistedd  fel  duwies  yng  nghanol  angylion; 

Os  cwympodd  Llywelyn  fel  deilen  i'r  lli, 
Mae'r  Wyddfa'n  dragwyddol  i  blant  Sir  Gaer- 
narfon. 


Os  llosgwyd  y  derw  fu'n  cau  Drws  y  Coed, 

Os  oerion  a  mudion  yw  strydoedd  Tre'r  Ceiri, 
Mae  heniaith  ein  tadau  mor  fyw  ag  erioed — 

Ni  chloddir  mo'i  beddrod  yn  erwau  Eryri: 
Os  rhewir  ein  llynau  mor  galed  a'r  maen, 

Ni  rewir  mo  burwaed  yr  hen  dywysogion, — 
Mae  hwnnw  nghadw  yn  mronau  di  staen 

Rhianedd  a  llanciau  ein  hoff  Sir  Gaernarfon. 

Ymsuddodd  Traeth  Lafan  dan  ffrewyll  y  don, 

A  Chantref  y  Gwaelod  a  gollwyd  er's  oesau; 
Mae  Dinas  Ffaraon  heb  blant  ar  ei  bron, 

A  pheidiodd  Carn  Fadryn  a  noddi  duwiesau; 
Gorffenodd  Sant  Clynog  ei  yrfa  yn  lân, 

A  chlychau  Mynachlog  Tir  Conwy  ynt  fud- 
ion; 
Ond  erys  yr  awen,  y  delyn  a'r  gân, 

A  chrefydd  yr  Iesu  yn  fri  Sir  Gaernarfon! 

XIII.     MON. 

"  Beth  yw'r  ynys  dywell,  dawel, 

Welwn  acw,  gyda'r  wawr? 
Pa  delori  gluda'r  awel 

O  ganghenau'i  derllwyn  mawr? — 
Beidiodd  tlysni'r  Tylwyth  Teg 
Swyno  llinos  Gwenddydd  chweg ! — 

Beth  yw'r  ynys  ?   Beth  yw'r  canu  ? 

Gawn  ni  fyned  a'i  meddiannu? — 
Prin  yw'r  helfa  'nghoedydd  Arfon, 

A'r  tylwythau'n  ymgryfhau;  — 
Gwêl,  fy  meinir,  dros  yr  afon, 

Wobrwy'n  cariad  ni  ein  dau ! 


Cyrchu  Môn  yn  nyri'r  awel, 
Wnawn  dan  fendith  sanctaidd  Iôr; 

Mynwn  drigo'r  ynys  dawel, 
Gwynfa  cariad,  lili'r  môr." 


"  Môn,  mam  Cymru,"  welaf  acw 
Dros  li  Menai,  gwyn  fy  myd ! 
Nid  oes  brinder  ar  un  erw 
Dan  ei  derw  gloew  i  gyd : 

Ni  all  ewyn  chwilfriw'r  don 
Ond  prydferthu'r  ynys  hon; 
Hi  sy'n  harddu'r  haul  machludol 
A'i  ogoniant  mwyaf  hudol ! 
Mwf;'  allorau'r  Derwydd  iesin 

Leinw'i  derllwyn  tewfrig  hi, — 
Cawn  wybodau  afrif,  cyfrin, 
Wedi  croesi'r  tonog  li. 


Cyrchu    Môn  yn  nyri'r  awel, 

Wnawn  dan  fendith  sanctaidd  Iôr; 

Mynwn  drigo'r  ynys  dawel — 
Gwynfa'r  Derwydd,  lili'r  môr." 

"  I  )acw  awyr  Môn  yn  duo, 
Swn  rhyfelwyr  leinw'r  wlad; 

Dacw'r  cedyrn  yn  cyd-ruthro, 
Ac  yn  syrthio  yn  y  gâd  ! 

Tân  ysbeilia'r  derllwyn  mawr, 
Syrth  y  Derwydd  coeth  i'r  llawr; 
Trom  ddidostur  yw'r  gelanedd 
Drwy'r  canrifoedd  didrugaredd! 

Ond  ymloewa'r  wybren  eto, 
Ni  bydd  .Gfelyn  acw'n  hir; 

Mae  rhianedd  grlân  yn  brwydro 
Ac  yn  concro  yn  y  tir ! 

Cyrchu     Môn  yn  nyri'r  awel, 

Wnawn  dan  fendith  sanctaidd  Iôr; 

Fyth  ni  wywa'r  ynys  dawel — 
Gwynfa  Rhyddid,  lili'rmôr." 

*'  Er  fod  Rhagfyr  heddyw'n  siglo 
Holl  dylathau  pontydd  Mòn. 

Awii  drwy'i  phlwyfi  tnân,  digyffro, 
A  chawn  lawer  swynol  sôn; — 

Son  am  lawer  adfail  briw. 
Son  atn  lawcr  gwron  gWÌW : 
Son  am  blasau  hcn  frcnhìnoedd, 
Son  am  g'ryfder  hen  ddrycinoeddl 
Ac  anfarwol  glwyfus-hyfryd 
Am  Oronwy  ydyw*r  son — 
Hyd  y  nef  ni  chafodd  wyntyd 
Wedi  colli  erwynfyd  Mòn. 


Cyrchn  Môn  yn  nyri'r  awel, 

Wnawn  dan  fendith  sanctaidd  Iòr; 
O,  anwylaf  ynys  dawel. 

Gwynfa  Cymru.  lili'r  tnor!" 

Y    LLOER. 


i. 


Dringo'r  Gader  drom  ryw  noswaith, 
A  gwrando  prydydd  yn  ei  afiaith  : 


"  Di,  Wenlloer,  benrhiain  yr  wybren, 

Tyrd  allan  o'th  deyrnllys  gwyn, 
A  thaen  dy  esmwythwisg  orwen 

Fel  pali  dros  fro  a  bryn; 
Tydi  sydd  yn  troi'r  ogofau 

Yn  blasau  o'r  harddaf  liw, 
Ac  yn  galw'r  Tylwythion  i'r  cylchau 

I  ddawnsio  ar  ffridd  ac  ar  riw. 


Llewyrched  dy  wyneb  arnaf, 

A  dysg  fi,  ddewines  dlos, 
Fel  eos  y  dyffryn  danaf , 

I  gathlu  fy  ngherdd  liw  nos ; 
Gwynfydedd  y  bardd  yw  canu 

A  thi  ar  ei  dannau'n  der, 
A  gorhoffedd  ei  serch  yw  moliannu 

Dy  enw  yng  nghymanfa'r  ser. 

Mae'r  oriau  yn  hedfan  heibio — 

O  gwrando  fy  ngweddi'n  awr, 
A  thywallt  i'm  henaid  heno 

O'th  loergan  a'th  swyn  i  lawr; 
Ac  aros  ym  mro  yr  uchelder, 

A'th  degwch  ar  fynydd  a  lli, — 
O,  aros,  hyd  oni  fy  urdder 

Yn  brifardd  i'm  hoes  ac  i  ti. 


Eisteddaf  yng  Nghader  y  bannau 

I'th  ddisgwyl  o'th  deyrnllys  gwyn, 
O,  tyred,  frenhines  y  Dehau, — 

Ymolch  ym  mhob  ffrydlif  a  llyn; 
Tydi  biau  draserch  fy  nwyfron, 

A  llanw  a  thrai  fy  chwant, 
A  thydi  sydd  yn  siglo'm  gobeithion, 

Gan  arwain  fy  llaw  dros  y  tant." 

II. 


Rhodio'r  Foel,    a  chlywed  hyn 
Oddiar  hiniog  bwthyn  gwyn  : 


Lili  wen  y  nefoedd — 

Cod  dy  ben  o'r  lli'; 
Lili  serch  y  misoedd — 

Hoff  gan  bawb  wyt  ti ; 
Cod  yn  uchel,  uchel, 

Yn  dy  laslyn  mawr, — 
Tlysni'th  wynder  tawel 

A  oleua'r  llawr: 


Er  nad  wyf  ond  plentyn, 

Llenwi  fi  â  braw, 
Pan  fo'th  ben  di'n  disgyn 

Dan  gymylau'r  glaw. 


Cod  dy  ben  yn  uchel. 

Lili  ddwr  y  nos, — 
Canodd  corn  y  chwarel, 

Hunodd  plant  y  Rhos ; 

Disgwyl  tada  adref , 
Dyna'm  penyd  i ; 

Penyd  haws  ei  oddef 
Dan  dy  wenau  di. — 


Nofia  ddyfroedd  tangnef, 
Lled  dy  ddail  o  hyd, 

Nes  daw  tada  adref, 
Yna — gwyn  fy  myd." 

iii. 


Yn  yr  Allt  ar  hirnos  oer, 

A  nain  yn  ymson  dan  y  Lloer 


Pryd  mae'r  Lloer  yn  gwenu  dlysaf 

Ar  yr  anial  fyd  ? 
Onid  pan  fo  Medi  lonnaf 

Rhwng  ysgubau'r  yd  ? 
Dyna'r  pryd  bydd  nawnos  oleu — 

Nawnos  fwyna'r  byd. 

Gwaeth  na  gwael  yw'r  fron  na  hoffa 

Ganu  cân  i'r  Lloer, 
Ac  na  edrydd  fwyndra'i  choffa, 

Yn  y  misoedd  oer; 
Ond  pan  fyddo'r  tlawd  yn  lloffa 

Y  ceir  goreu'r  Lloer. 

Oni  weli  di  yn  hynny 

Dlysni'r  Dwyfol  Fryd  ? 

Oni  chredi'r  Duw  gâr  helpu 
Camrau'r  tlota'i  fyd  — 

Dylit  ofyn  iddo'th  dynnu 
Ato'i  Hun  o  hyd." 

w. 


Rhodio'r  Glog,  a  Marchog  Coch 
Rhwng  y  llwyni'n  gweiddi'n  groch 


"  Dacw'r  Lloer  yn  codi  eto 

Dros  y  derw'n  danllyd  wen ; 
Ac  yn  dechreu  tywallt  eto 

Ddefni'r  '  dial '  ar  fy  mhen : 
Pan  mae'r  Bannau  glân  yn  huno 

Megis  plant  yn  hedd  yr  hwyr, 
Dyna'r  pryd  mae  f 'ing  yn  fflamio, — 

Duw,  a  Gwen,  a'r  Lloer  a'i  gwyr. 


Mae  fy  marf  a'm  gwallt  yn  glaerwyn, 

A'm  blynyddau'n  ffoi  fel  mwg; 
Ond  ni  phaid  y  Lloer  ag  ennyn 

Eigion  dig  fy  mynwes  ddrwg; 
Ni  chaf  nawdd  dan  frigau'r  derw, 

Cynneu  f'ing  mae'r  noswynt  oer; 
Cofio'r  ergyd  bradus  hwnnw 

Rhaid  i  mi  dan  oleu'r  Lloer. 

'  Lleuad  newydd,'  ebe  f'wyrion, 

'  Lleuad  newydd  '  yn  ei  bri ; 
'  Gofid  newydd  '  ebe'm  calon — 

'  Gofid  newydd  ddaw  imü' 
Daw  y  cilwg  pell  i'm  llethu, 

Ac  i  ysu  f'eurdorch  oer; 
Rhaid  ì'r  '  dial  '  hwnnw'm  llyncu, 

Cyn  y  lleddfir  llid  y  Lloer!" 

v. 


Rhodio'r  traeth  pan  beidiodd  cn 
Dwfn  y  'storm,  a  chlywed  si  : 


Cwsg,  bellach,  berl  unig  fy  nghariad, 

Cwsg  ennyd,  ym  mynwes  dy  fam; 
Gwnaf  bopeth  a  fedraf,  Angharad, 

Cei'm  bywyd  i'th  gadw  rhag  cam; 
Mae  rhwyflong  dy  dada  yn  ddrylliau, — 

Bu'r  ddrycin,  f'anwylyd,  mor  gref ; 
Ond  gwywa'r  corwyntoedd  a'r  tonnau, 

A  gwena'r  Lloer  dawel  o'r  nef. 


Cwsg,  bellach,  fy  mhlentyn  amddifad, — 

O,  bychan  a  wyddost,  fy  merch; 
Bu'r  hirddydd  yn  chwerw,  Angharad, 

Ac  ofer  fu  gweddi  fy  serch ! 
Ond  wele'r  Lloer  ddisglair  yn  codi — 

Cwsg,  unig-anedig  dy  fam; 
Mi  welaf,  dros  ysgwydd  y  cenlli, 

Na  chaf  odd  dy  dada  ddim  cam ' 

Cwsg,  bellach,  berl  unig  fy  nghariad, 

Breuddwydia  am  wynfyd  yr  Iôr; 
Mae  tada'n  ein  disgwyl,  Àngharad, 

O  gyrraedd  tymhestloedd  y  môr! 
Awn  adref,  fy  mhlentyn  amddifad, — 

Mae'r  lloergan  i  ninnau  yn  rhan; 
A  chafodd  dy  dada,  Angharad, 

Ei  Iesu  yn  '  gilfach  a  glan.'  " 

VI. 


Ac  wrth  rodio  Erw  Duw 
Clywais  gân  dan  gangau'r  Yw 


"  Pan  oedd  y  Lloer  dan  '  ddiffyg-,' 

Mi  gyrchais  feddrod  Gwen, 
A  chysgais  ar  ei  garreg  las 

A'm  hiraeth  dan  fy  mhen ; 
Bum  lawer  gwaith  yn  mhellach 

Oddi  wrthi  hi  na  hyn, 
Ond  dyna'r  tro-^ydd  ar  fy  ngho 

Pan  na  bydd  Érw'r  Glyn. 


_-f/^ 


Breuddwydiais  ar  y  garreg — 

Anghofia'i  byth  mo'r  swyn — 
A  gwelwn  Gwen  o'i  '  gloewach  nen  ' 

Yn  gwenu  arnai'n  fwyn; 
Ei  gfwisg  oedd  wen  fel  eira, 

A'i  gwallt  fel  banadl  ha', 
A  chanai'n  bêr  o'i  glesni  têr, — 

1  Y  mae  pob  peth  yn  dda.' 

Deffroais  mewn  llawenydd, 

A'r  Lloer  yn  gloewi'r  nen, 
A  gwybu'm  bron  mai  '  diffyg  '  llwyd 

Oedd  gweryd  gwywlyd  Gwen; 
Cawn  gwrdd  ein  gilydd  eto 

Lle  nad  oes  aeaf  oer, 
A  rhodio  'nghyd  mewn  bywyd  byth, 

Heb  eisiau  gwenau'r  Lloer." 

VII. 


Ym  maesdref  y  ddinas  yr  oeddwn  yn  rhodio, 
A  chanai  hen  filwr  a'i  organ  yno  : 


"  Llwyd,  llwyd  yw  gwenau'r  Lloer 
Ar  ffenestri'r  ddinas  oer; 
Prin,  prin  y  gwelir  hi 
Drwy'ch  mygdawch  tew  a'ch  mwrllwch  chwi,- 
Ond  calon  y  ddinas,  nid  calon  y  Lloer, 
Sy'n  galed  a  chwerw  a  bythol  oer! 


Pan  ydoedd  fy  nghatrawd  ryw  hirnos  ddu 

Yn  cadw  rhyw  winllan,  gan  ddisgwyl  gwawr; 
Daeth  rhengau'r  gelynion  o'n  cylch  bob  tu, — 
Ac  wele,  bu  cythrwfl  a  thanio  mawr! 
Ond  edrychodd  y  Lloer 
Drwy'r  cymhelri  oer, 
A  thorasom  holl  gryfder  ein  gâlon  i'r  llawr 
Yng  ngolud  ei  gwawr, 
Wedi  ymdrech  fawr! 

A  phan  oeddym  ni, 

A'n  dagrau  yn  lli, 
Yn  claddu  ein  Capten  fan  honno, 

Ymguddiodd  y  Lloer 

O  dan  gwmwl  oer, 
Fel  brenhines  fron-glwyfus — i  wylo ! 

Na  ddwedwch  mai  oer 

Yw  calon  y  Lloer!" 

VIII. 

Yng  nghapel  y  mynydd  yr  oeddwn  ar  dro, 
A'r  Lloer  yn  ysbio  ar  seintiau  y  fro; 
Ac  ebai'r  Gweinidog,  dan  rlodau  y  Glyn, 
Ei  ysbryd  yn  siriol  a'i  lygad  yn  llyn  : 

Mae'r  Lloer  wedi  codi,  gyfeillion, 
Ac  yn  esgyn  yng  nglas  y  nen ; 

Mae'r  amser  yn  rhedeg,  gyfeillion, 
Ac  mae'r  Seiat  bron  dod  i  ben. 

'Rwy'n  teimlo'n  hiraethus,  gyfeillion, 

Am  y  rhai  a'n  gadawodd  ni; 
Ac  wrth  weled  fy  hun,  gyfeillion, 

Yn  heneiddio  ar  fin  y  lli. 

Ond  mae'r  Lloer  wedi  codi,  gyfeillion, 

Ac  yn  euro  pob  gallt  a  rhiw; 
Ac  mae'r  Brennin  anfarwol  yn  Seion, 

Gyda'i  falm  ar  bob  craith  a  briw. 

Cawn  fynd  adref  yr  awron,  gyfeillion, 
Heb  na  thafod  na  thant  yn  wyw; 

A  chawn  weled,  dan  wenau'r  Lloer  dirion 
Mai  Cariad  byth-ieuanc  yw  Duw." 

IX. 

Ger  ogof  y  meudwy  yr  oeddwn  i, 
A  chlywais  ei  ffarwel  o  fin  y  lli  : 

A  DDRINGAIST  ti  et.O, 

Loer  anwyl,  i'r  nen, 
A  choron  aniflan 

Yr  hwyr  ar  dy  ben  ? 
Ti  deithiaist  y  glesni 

Am  oesau  di  ri, 
Ond  glanach,  mil  glanach, 

Bob  siwrnai  wyt  ti. 


Ti  welaist  ganrifau'n 

Blaguro  i'w  gwawr, 
A  gwelaist  genhedloedd 

Yn  gwywo  i'r  llawr; 
Cest  weld  chwildroadau 

Fel  llanw  a  thrai, 
Yn  codi  i'w  huchder, 

A  myned  yn  llai; 
Ac  wele  di  eto 

Yn  dringo  i'r  nef, 
Yn  newydd  ac  anwyl, 

Heb  gyffro  na  llef. 

Deisyfais  yn  fore 

Fyw'n  debyg  i  ti — 
Gwas'naethu  dros  Arall 

Ar  ereill  di  ri, — 
Fy  llygaid  yn  syllu 

I  lygad  yr  Haul, 
A  minnau'n  ei  ddilyn 

Ar  lwybrau  di  draul. 


Ac  wele  fi  bellach 

Ar  groesi  y  lli, 
Mae'n  rhaid  imi  heno 

Ffarwelio  â  thi ; 
Mae  gen'  i  fyd  arall, 

Ac  iddo  'rwy'n  mynd, — 
A  roi  di  o'th  lili 

Ar  f edd  dy  hen  ff rynd  ? 
Bydd  lawen  bob  amser, 

A  chofia  dy  dras, 
Yn  '  llawn  '  neu  fel  arall, 

Wrth  ymdaith  drwy'r  glas, 
A  dal  i  oleuo 

Yn  ddisglaer  dy  bryd, 
A  meudwy  yr  ogof 

Yn  anghof  drwy'r  byd — 
Heb  neb  yn  ei  gofio 

Yng  nghynnydd  y  byd." 

CAS  A  CHARIAD. 
>< 
HERIO'R  DERWYDD. 

Onid  gormes  yw  fy  mhenyd — 

Beth  wnes  i  cyn  bod  yn  ferch  ? 
Nid  oes  ffordd  ar  helw  Helen 

Aiff  a  mi  o  adfyd  serch : 
Ddydd  a  nos  mae  'ngwae  ar  gynnydd, 

Megis  gwaeau'r  gaeaf  gwyw; 
Ac  ni  ddichon  Lludd  Llaw  Arian 

Leddfu  tonnau  'ngalar  byw. — 

Caewyd  Ido  Paladr  Ynys 
Yn  yr  ogof,  wrtho'i  hun, 

Dan  aniffodd  felldith  Derwydd, 
Megis  marw — ddewraf  ddyn ! 

Rhydd  yw'r  wylan  yn  yr  ewyn, 

Rhydd  yw'r  ewig  yn  y  coed ; 
Rhydd  yw'r  llanciau  yn  y  chware, 

Mae'r  wyl  hela  fel  erioed; 
Pan  fo'r  aberth  dan  y  derw, 

Daw'r  tylwythau  i  ganu  'nghyd ; — 
Ond  mae  Ido  dan  y  felldith, 

Wedi'i  wadu  gan  y  byd ! — 


5  s 

O,  unigrwydd  enaid-ysol, 
Esgymundod  chwerwa'i  hynt! 

Gwell  f 'ai  marw  yn  nhân  yr  aberth, 
A  throi'n  lludw  yn  y  gwynt. 

Dacw'r  lleuad  wen  yn  codi 

Er  pob  melldith  gwena  hi ; 
Cyrchaf  innau  ogof  Ido, 

A'r  hên  delyn  gyda  mi: 
Ni  raid  imi  greu  plas  gwydyr — 

Ffyddlon  ydyw  Ido  fwyn, 
Gwnaf  ei  ogo'n  gartref  cariad, 

A'i  holl  feini'n  berlau  swyn. 

Canaf  iddo  'ngwaetha'r  felldith 
Ar  fy  nhannau'n  fythol  rydd, 

Am  ofidiau  nos  ein  tadau, 
Am  delori  toriad  dydd. 

Gwn  mai  chwerw  calon  Derwydd, 

Fel  ei  grefydd  ryfedd  gref ; 
Ond  mi  fedraf  herio'i  felldith 

Dan  serenog  fwa'r  Nef; 
Aed  fy  mrawd  yn  ddisgybl  Derwydd 

Holl  flynyddau'i  oes,  os  myn; 
Yfaf  innau  ddyfroedd  Dwynwen 

Dan  addoli'r  Celi  Gwyn. — 

Af  at  Ido,  doed  a  ddelo, 
Af  dan  ganu  swynion  serch; 

Ni  thrig  melldith  chwerwa'r  Derwydd 
Lle  bo  gwynfyd  cariad  merch. 

G 


98  CANEUON  TRYFANWY. 


BUGAIL  Y  BANNAU. 


Bugail  tlota'r  Bannau  oeraf — 

Hynny  ydwyf  fi ; 
Rhiain  hardda'r  llysoedd  glanaf — 

Dyna  ydyw  hi. 
Nid  oes  debyg  i  Riannon — 

Aeres  wen  y  Plas ! 
Mae  tirioni  'i  llygaid  gleision 
A  thelori  'i  llais  hyfrydlon, 
Wedi  hollol  ddenu  'nghalon, — 

Sanctaidd  ferch  y  Plas ! 


Dloted  wrthi  oedd  Gwenhwyfar — 

Priod  Arthur  Fawr! 
Rhagddi  ciliai  Olwen  hawddgar — 

Seren  wen  y  Wawr! — 
Ond  nid  ydwyf  fi  eurdorchog, — 

Beth  wnaf  fi  a'r  fun  ? 
Gwell  im  lwydni'r  Bannau  cribog 
A  gofidiau'r  galon  ddrylliog, 
Na  mynd  ati  hi'n  wr  halog, — 

Fendigedig  fun! 

Clywais  neithiwr  gri  Safaddan, 

Clywais  ef  yn  glir; 
Ac  nid  ydyw  Duw  yn  hepian, 

Er  yn  oedi'n  hir: 
Er  im  garu'r  dlos  Riannon, 

Tawed  llais  fy  nghri; — 
Onid  caru  mwy  na  digon 
Fyddai  hudo'r  bur  o  galon 
I  dramwyo'r  ffyrdd  afradlon?— 

Tawaf — erddi  hi. 

CASTELL   MIN  Y   DON. 


i. 


Pan  welwyd  fllam  Plumlumon 
Gan  wyr  Llanbadarn  Fawr, 

Prysurodd  cant  o  ddewrion 
I  Bowys  cyn  y  wawr. 


II. 


"  Ym  myddin  gre'r  Tywysog 
Safasom  waetha'r  gâd; 
A  gwybu'r  Saeson  llidiog 
Fod  arwyr  yn  ein  gwlad. 


Yn  gant  yr  aethom  allan, 
Ar  feirch  buana'r  byd; 

Rhaid  im  droi'n  ol  fy  hunan- 
Bu  farw'r  lleill  i  gyd. 

Bu'm  hymdrech  innau'n  chwerw- 
Nid  afrwydd  byddin  trais; 

Mi  dorrais  bedair  gwaew, 
A  lleddais  ddeuddeg  Sais. 


Gwyn  fyd  pe  cawn  ddwy  aden 
I  frysio  adre'n  llon — 

Mae  Énid  Wallt  Banadlen 
Yn  disgwyl  ger  y  don. 


Aeth  mwy  na  theirnos  heibio 

Er  pan  adewais  hi, 
Am  fore'r  Farn  yn  wylo 

Yng  nghastelì  min  y  lli. 


Ond  pam  'rwyt  ti  fel  alltud, 
A  hi  mor  hwyr  a  hyn, 

Ac  fel  pe'n  ofni  symud 
Ar  lwybrau  Genau'r  Glyn  ?*• 


m. 

Dywysog  bro  dy  dadau, 
Ardderchog  wyt  erioed; 

Mae  adsain  cewri  oesau 
Yn  murmur  dwfn  dy  droed. 

Ond  adfyd  leinw'r  ddaear, 
Gollyngwyd  gwae  yn  rhydd ; 

A  rhua  llanw  galar 
Yn  uwch  bob  nos  a  dydd ! 


Diffeithiwyd  Penfro  dawel 
Gan  wyr  Morgannwg  fawr, 

A  chlywir  udgyrn  rhyfel 
Drwy  Wynedd  gref  yn  awr. 


Ac  ofer  fai'r  ddwy  aden 
I  frysio  adre'n  llon, — 

Nid  Enid  Wallt  Banadlen 
Sy'n  disgwyl  ger  y  don  ! — 


Daeth  deg  o  longau'r  Daniaid 

At  Gastell  min  y  111, 
Ac  nid  oes  yno  enaid 

Na  chastell  mwy  i  ti !" 

PORTH   CLAIS. 

Mae  Gruffydd  ap  Cynan  yn  dod,  yn  dod, 

A'r  glasfor  yn  gwenu  dan  ferw'i  longau; 
Myn  awel  a  llanw  adseinio'i  glod, 

A  chlywaf  orfoledd  yng  nghreigiau'r  glanau  : 
Mae  wyneb  yr  arwr  yn  well  na'r  wawr 

I  fryniau  dolurus  yr  adfyd  chwerw; 
Ond  beth  fydd  ei  ergyd  pan  ddelo'r  awr — 

Mae  dîal  yn  fflamio  ei  gleddyf  gloew ! 

Cyfoder  y  fonllef  o  fro  i  fro, 

Bid  hysbys  i  Norman  a  bradwyr  brodyr. 
Mai  goreu  po  gyntaf  yr  ant  ar  ffo — 

Mae  Gruffydd  ab  Cynan  yn  glanio'i  filwyr! 

Ac  wele  Ab  Tewdwr  yn  dod  i'r  traeth — 

Yn  gyfurdd  Ab  Cynan  yn  brysio,  brysio; 
Dydd  olaf  Trahaearn  a'i  ormes  ddaeth — 

Mae  deufab  y  genedl  yn  uno,  uno ! 
O  fryniau  Iwerddon  a  Gwynedd  gref 

Y  galwodd  Ab  Cynan  ei  lewion  dewrion, 
A  chwynfan  Ab  Tewdwr  a'i  llysg  fel  llef 

Cynddaredd  v  dymhestl  a'r  eigion  creulon. — 

Mae  deufab  y  genedl  yn  deffro'r  farn! 

A'r  fyddin  yn  ymdaith  yn  danllyd  hoew ! 
Cyn  bore  yfory,  ar  fynydd  Carn, 

Bydd  galar  Trahaearn  yn  chwerw,  chwerw ! 

ALWEN. 

Chwi,  fynyddoedd  Meirion,  udwch, 

Udwch  ddyfnaf  gri; 
Chwithau,  ffrydiau'r  Berwyn,  wylwch, 

Wylwch  gyda  mi ; 
Herio  llethrau  rhydd  y  mynydd 

Wna'r  Fynachlog;  draw; 
Gwawdio  miwsig  lli'r  afonydd 

Fyn  ei  chloch  ddi  daw. 

Udwch  eto,  fwyn  fynyddoedd. 

Udwch  ddyfnaf  gri ; 
Wylwch  eto,  lân  aberoedd, 

Wylwch  gyda  mi ; — 
Gwelsoch  fi  ac  Alwen  ganwaith 

Yma  law  yn  llaw ; 
Ond  gwahanwyd  ni  ar  unwaith — 

Alwen  mwy  ni  ddaw ! 

Gwybu'i  thad  a'i  brawd  ein  cariad, 

Oedd  mor  dlfts  a'r  Nef ; 
Yna  llunio'n  byth-ysg"ariad 

Gyda  malais  gref! — 
Clöwyd  hi — f'anwylyd  firain! — 

Mewn  lleiandy  mall! 
Caethferch  yw  dan  gadwyn  Rhufain, — 

Duw  ddialo'r  gwall ! 

CAINC  IDWAL. 


Bum  wythnos  ar  y  cadfaes, 
Yng"  ngoleu  haul  a  lloer, 

A'r  clêdd  roes  Gwenno  imi 
Heb  unwaith  fynd  yn  oer. 


Llywelyn  yw'r  Tywysog, 
A'i  lef  sy'n  fywyd  cad; 

Ac  nid  oes  trechu  arno — 
Etifedd  serch  ein  sfwlad. 


Pan  ffodd  y  gelyn  neithiwr, 
'Roedd  gwcw  ar  y  drain ; 

A  medrais  innau  gysgu 
A'm  cleddyf  yn  ei  wain. 


Mae  Hendre'r  Cwm  yn  Arfon, 
Ac  yno'r  ydoedd  Gwen, 

Pan  gysgais  i  ym  Maldwyn, 
A'r  gwcw  uwch  fy  mhen. 

Ond  pan  yn  cysgu  felly, 
Rhwng  hanner  nos  a  thri, 

Rhoed  imi  gusan  melus 
Yng  nghyffro  clwyfus  gri ! 


Pan  godais,  gwelwn  Gwenno 
Yn  ffoi  fel  lledrith  draw, 

A'r  cledd  weiniaswn  neithiwr 
Yn  fflamio  yn  fy  llaw. 


Di  wyddost  be  ddigwyddodd 
I'r  gelyn  oedd  yn  dod, 

Ar  gyfrwys  droed  i'n  llethu,— 
Ond  Gweno  biau'r  glod. 


Daeth  Gwenno  yn  ei  breuddwyd 
I'm  deffro'n  oriau  brad, — 

Ni  huna  calon  Gwenno 
A'i  Hidwal  yn  y  gad. 

ABERTH  ANGHARAD. 

'Roedd  mam  yn  caru'r  Iesu 

A  sanctaidd  lun  ei  Groes; 
Ni  flinodd  son  am  danynt 

I  funyd  ola'i  hoes; 
A  mynd  i'r  Groesgad  fory 

Mae  nhad  â'i  waew'n  fflam, 
A'i  gleddyf  wedi'i  hogi'n  llym 

Ar  garreg  fedd  fy  mam. 

Di  wyddost,  f'anwyl  Gynan, 

Fod  imi  chwaer  a  brawd,— 
Y  dylwn  fagu  'rheiny 

Os  mynaf  fyw'n  ddi  wawd; 
A  dylwn  gadw'r  cartref 

I  ddisg-wyl  'nhad  yn  ol,— 
Na  feia  fi,  O,  fab  fy  serch, 

Nid  wyf  yn  eneth  ffol. 

Pe  cawn  y  sidan  meinaf , 
A'r  perlau  druta  'rioed, 

A  chartref  clyd  mewn  plasty 
Yng  nghanol  gwyrddlas  goed;- 

Ni  fyddwn  ddedwydd  yno 
A'r  plant  fan  hyn  yn  dlawd ; 

A'th  wrthod  raid,  O,  fab  fy  serch 
Er  mwyn  fy  chwaer  a'm  brawd. 


Ond  os  mynd  efo'r  Groesgad 

Anfarwol  fyni  di, 
Yn  enw'r  Beddrod  Sanctaidd 

Dy  eiddo  fyddaf  fi ; 
Rho'th  galon  ar  dy  fwa, 

Gorchfyga  seren  ffawd, 
A  brwydraf  innau'n  enw'r  Groes 

Er  mwyn  fy  chwaer  a'm  brawd. 

MYND   I'R   GAD. 


Myn  fy  nghledd,  a  myn  fy  mwa, 
Myn  fy  march  buana'i  droed, — 

Mae  fy  mwyell  wedi'i  hogi, 
A  dydd  dial  yn  llawn  oed ! 

Dyna  gorn  y  gâd  yn  galw, 

Minnau'n  cychwyn  heb  ymdroi; 

Cyn  y  deuaf  atat  eto 

Bydd  y  brwydro  wedi  troi, 
A  byddinoedd  wedi  ffoi. 


Paid  a  son  am  "  nawdd  y  seintiau  "— 
Stori'r  ofnus  wrth  ryw  blant; 

Af  i'r  bwlch  yng  ngrym  cyfiawnder, 
Gyda'm  cadlef  ar  fy  mhant : 

Rhaid  i'r  saint,  a  rhaid  i'r  duwiau, 
Nerthu'r  ergyd  fyddo'n  iawn; 

Taro'r  ergyd  hwnnw  fynaf, 
A  chyfarfod  wedyn  gawn, — 
Wedi'r  bore,  daw  prynhawn. 

Af  i'r  gâd  a  gwrid  fy  rhosyn 
Yn  goleuo'n  ddisglair  fflam; 

Brwydraf  erddo  'ngwaetha'r  cedyrn, 
Byth  nid  edwyn  unrhyw  nam ; 

Er  mai'r  Gwyn  raid  i  ti  wisgo, 
Rhoist  ei  harddach  fyrdd  i  mi, — 

Rhosyn  Coch  fel  rhos  y  ddeurudd 
Dremia'n  dân  drwy'm  henaid  i — 
Rhos  dy  ddeurudd  anwyl  di. 


Mae'm  cymrodyr  yn  fy  nisgwyl — 

Moes  dy  gusan,  berl  fy  mryd, 
Cyn  i'r  mil  rhosynau  fflamio 

Gwawd  a  gwae  drwy'r  gâd  i  gyd ; 
Myn  fy  nghledd,  a  myn  fy  mwa, 

Myn  fy  march  buana'i  droed, — 
Mae  fy  mwyell  gref  yn  barod, 

A  dydd  dial  yn  llawn  oed ! 

Ffarwel,  berl.    A  ddelo,  doed! 

ARGLWYDDES  Y  GEST. 


Os  clywsoch  eiriau  gwaelion 

Am  f'anwyl  Ieuan  i, 
Na  soniwch  mwy  am  danynt, — 

Beth  ydyw  ef  i  chwi  ? 
Na  wnewch  mo'i  feiau'n  waethwaeth 

Drwy'u  cadw  ar  ddi  hun; 
Neu  byddwch  wrol  unwaith — 

Ewch  ato  ef  ei  hun. 

Chwi  welwch  liw  fy  ng"hruddiau, 
Chwi  gofiwch  Erw'r  Glyn? — 

O,  tewch  a  beio  Ieuan, 
Cyn  marw'i  Wenno  Wyn. 


Os  ydyw  f'anwyl  Ieuan 

Yn  fachgen  ofer,  ffri, 
Ni  sieryd  air  amharchus 

Am  undyn  byw  f el  chwi ; 
Mae  ganddo  galon  dyner, 

Ac  ysgwydd  luniaidd,  gref, 
A  minnau'n  ffyddlon  iddo — 

Fy  Ieuan  i  yw  ef. 

Rhowch  heibio  ddanod  beiau, 
Rhowch  heibio  godi  gwawd, — 

Mae'r  Arglwydd  Ior  yn  gwrando 
Gweddiau  geneth  dlawd. 


Mi  gefais  frenddwyd  neithiwr, 

A  breuddwyd  tlws  oedd  ef ; 
Diwygiad  newydd  welwn 

Yn  llanw  gwlad  a  thref ; 
Ac  ynddo  gwelwn  Ieuan 

Yn  moli  am  Galfari, 
A  neb  yn  son  am  undyn 

Sarhaus  a  chas  fel  chwi. 


Na  feiwch  Ieuan  eto 
Nes  'nabod  mwy  o  ras; 

A  chofiwch  nad  yw  cariad 
Mor  ddall  a  rhagrith  cas. 


CAERNARFON : 

Cwmni   y   Cyhoeddwyr   Cymreig   (Cyf.) 
swyddfa  "  cymrd." 


•  r.  r  ..■  íiiffíd  nij    ...  ■     ■ 


